Ajal rempuh tiang lampu
Oleh KOSMO!

15 Ogos 2020, 5:19 pm
Oleh NOR AZIHAN MD. GHAZALI
KLANG – Seorang penunggang motosikal berkuasa tinggi maut selepas terbabas sebelum merempuh tiang lampu di Jalan Iskandar berdekatan Jalan Durian, Meru di sini semalam.
Dalam kejadian kira-kira pukul 2.40 petang itu, mangsa berusia 56 tahun meninggal dunia akibat parah di kepala.
Ketua Polis Daerah Klang Utara, Asisten Komisioner Nurulhuda Mohd Salleh berkata, ketika kejadian mangsa yang menunggang motosikal jenis Yamaha R1 seorang diri dalam perjalanan ke Meru Tambahan dari Bukit Kapar.
“Siasatan awal mendapati mangsa hilang kawalan sebelum motosikal ditungganginya terbabas lalu merempuh tiang lampu di tepi jalan.
“Rempuhan itu menyebabkan mangsa tercampak beberapa meter sebelum disahkan meninggal dunia di lokasi kejadian,” katanya ketika dihubungi di sini hari ini.

Kata beliau, mayat mangsa dihantar ke Hospital Tengku Ampuan Rahimah di sini bagi bedah siasat.
Nurulhuda menegaskan, pihaknya meminta mana-mana individu yang menyaksikan kejadian tersebut tampil di mana-mana balai polis berhampiran bagi membantu siasatan.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


Peras ugut sebar video wanita
Oleh AHMAD SHAHERMAN SHAMSURI

15 Ogos 2020, 5:22 pm
KUALA LUMPUR – Polis menahan dua individu kerana selepas dipercayai terlibat dalam kegiatan pemerasan dan penyebaran gambar lucah seorang wanita.
Kedua-dua individu yang terdiri daripada seorang lelaki berusia 27 dan wanita berusia 30 tahun ditahan kira-kira pukul 8.50 malam kelmarin.
Ketua Polis Daerah Petaling Jaya, Asisten Komisioner Nik Ezanee Mohd Faisal berkata, pada 9 Ogos lalu, pihaknya menerima laporan daripada seorang wanita berusia 22 tahun berkaitan satu ugutan jenayah.
Menurut beliau, mangsa telah menerima satu pesanan melalui aplikasi Whatsapp yang tidak dikenali meminta mangsa memindahkan wang sebanyak RM10,000 bagi mengelakkan video aksi bogelnya tersebar.
“Siasatan awal mendapati, mangsa sebelum ini pernah membuat panggilan video melalui aplikasi WeChat dengan seorang wanita yang dikenalinya melalui aplikasi ‘Tam Tam’.
“Semasa panggilan video itu dibuat, mangsa mengaku ada membuat aksi lucah,”katanya dalam satu kenyataan di sini hari ini.

Bertindak atas aduan mangsa, Nik Ezanee memberitahu, pihaknya berjaya menahan kedua-dua suspek di perkarangan Ibu Pejabat Polis Daerah (IPD) Dang Wangi.
Jelas beliau, kedua-dua suspek kini ditahan reman selam tiga hari dan kes disiasat mengikut Seksyen 385 Kanun Keseksaan kerana pemerasan.-K! ONLINE


SPR tubuh dua Pasukan Penguat Kuasa Kempen sempena PRK Slim
Oleh MUHAMAD TARMIZE MOHD NOR

15 Ogos 2020, 12:47 pm
TANJUNG MALIM – Dua Pasukan Penguat Kuasa Kempen Pilihan Raya (PP-KPP) ditubuhkan Suruhanjaya Pilihan Raya (SPR) hari ini bagi memantau semua aktiviti calon ketika berkempen sepanjang tempoh kempen Pilihan Raya Kecil (PRK) Dewan Undangan Negeri (DUN) Slim yang bermula hari ini.
Timbalan Pengerusi SPR, Azmi Sharom berkata, semua aktiviti kempen tiga calon yang bertanding pada PRK Slim kali ini akan dipantau termasuk pematuhan mereka terhadap garis panduan pencegahan koronavirus (Covid-19).
“Penubuhan dua pasukan ini dibuat selaras selaras dengan Seksyen 27B Akta Kesalahan Pilihan Raya 1954.
“Calon juga tertakluk kepada 10 janji perlu dipatuhi di bawah yang ditandatangani mereka dalam Surat Aku Janji di bawah akta sama dan mana-mana undang-undang serta peraturan yang berkaitan sepanjang tempoh berkempen yang tamat pada pukul 11.59 malam 28 Ogos depan,” katanya dalam satu kenyataan di sini hari ini.
Tambah Azmi, pihaknya mengingatkan semua calon agar tidak menggunakan bahan kempen yang mengandungi perkataan-perkataan jahat, berunsur perkauman dan menyentuh sensitiviti keagamaan atau yang boleh mendatangkan permusuhan.
“Calon dibenarkan mempamer dan mengedarkan bahan kempen yang mengandungi gambar calon, lambang atau simbol parti dan gambar pimpinan parti yang diwakili.

“Setiap ceramah perlu mendapatkan permit daripada Polis Diraja Malaysia (PDRM) dan mereka berkuasa untuk mengambil tindakan bagi aktiviti ceramah yang dijalankan tanpa permit,” katanya.
Katanya, SPR menjangkakan kira-kira 70 peratus pengundi keluar membuang undi sempena PRK DUN Slim ini.- K!ONLINE.


Ajal ketika ambil upah tebang pokok
Oleh AHMAD SHAHERMAN SHAMSURI

15 Ogos 2020, 3:45 pm
KUALA LUMPUR – Seorang lelaki maut apabila kepalanya tersepit pada dahan pokok dalam satu kejadian di Sekolah Menengah Kebangsaan Sungai Rawang, Sepang dekat sini pagi tadi.
Dalam kejadian kira-kira pukul 9.30 pagi itu, mangsa, Puiman Semin, 54, ditemui tergantung pada ketinggian tiga meter ketika sedang mengambil upah memotong dahan pokok berkenaan.
Penolong Pengarah Operasi Bomba Selangor, Hafisham Mohd. Noor berkata, pihak menerima panggilan kecemasan kira-kira pukul 9.38 pagi.
Katanya, sepasukan lima anggota dan pegawai dari Balai Bomba dan Penyelamat Sepang bergegas ke lokasi kejadian sejurus menerima panggilan itu.
“Anggota tiba di lokasi 10 minit kemudian dan mendapati mangsa masih berada di atas pokok dan kepalanya tersepit pada dahan.
“Anggota kemudiannya bertindak membawa mangsa turun sebelum diserahkan kepada pihak polis untuk tindakan lanjut,” katanya ketika dihubungi Kosmo! di sini hari ini.

Tambah Hafisham, mangsa disahkan meninggal dunia di lokasi kejadian dan telah diserahkan kepada pihak hospital untuk tindakan lanjut.-K! ONLINE.


Penerbit, pengarah Yusof Kelana meninggal dunia
15 Ogos 2020, 1:07 pm
KUALA LUMPUR – Penerbit dan pengarah terkenal Yusof Kelana menghembuskan nafas terakhir di kediamannya pagi tadi akibat kanser kulit tahap empat yang dihidapinya.
Menurut Presiden Persatuan Penerbit Televisyen Malaysia (PVTM), Datuk Jurey Latiff, Yusof yang berusia 66 tahun dilaporkan meninggal dunia kira-kira pukul 9.30 pagi tadi di kediamannya di Taman Melawati, Ulu Klang.
Sebelum ini, Yusof yang menerima rawatan di Institut Kanser Negara, Putrajaya berada dalam keadaan kritikal pada 6 Ogos lalu sebelum beliau dibawa pulang ke kediamannya oleh keluarga.
“Arwah meninggal dunia pukul 9.30 pagi tadi di sisi isteri dan dua orang anaknya. Keadaan beliau memang sudah kritikal beberapa minggu lalu, sebab itu doktor meminta keluarganya membawa pulang arwah ke kediaman,” ujar Jurey ketika dihubungi Kosmo! Online sebentar tadi.
Tambah Jurey, arwah yang pernah menjadi antara pengarah drama kepolisan popular Gerak Khas menerusi RTM itu akan dikebumikan di Tanah Perkuburan Islam Kampung Klang Gates selepas Asar.
Selain Jurey, beberapa kenalan dan rakan baik arwah termasuk penerbit tersohor Datuk Yusof Haslam kini berada di kediamannya untuk memberi penghormatan terakhir.

Yusof atau nama sebenarnya Omar Saleh mendapat tanda awal kanser yang dihidapinya selepas mengalami luka sebesar duit syiling 50 sen pada bahagian tapak kaki sejak dua tahun lalu.
Namun beliau yang sememangnya tidak suka ke hospital membiarkan sahaja luka itu merebak sebelum kemudiannya disahkan menghidap kanser kulit tahap empat pada Jun lalu.
Yusof memulakan kerjaya sebagai pengarah filem pada 1996 menerusi karya Tragedi Oktober yang ketika itu merekodkan kutipan pecah panggung sebanyak RM3.2 juta.
Kemudian pada tahun 2003, beliau meneruskan kerjasama bersama syarikat Skop Production menerusi filem MX3 dan Pontianak Menjerit (2005).
Menerusi syarikat miliknya YKS Film Maker dan Reliance Media Group, Yusof pernah menerbitkan dua buah filem iaitu Bidong: The Boat People (2018) dan Mahathir: The Journey (2019). K!ONLINE


Gempa bumi 3.3 skala Richter landa Semporna
Oleh AHMAD SHAHERMAN SHAMSURI

15 Ogos 2020, 11:15 am
KUALA LUMPUR – Jabatan Meteorologi Malaysia (Met Malaysia) memaklumkan satu kejadian gempa bumi dilaporkan berlaku di Semporna, Sabah pada pukul 10.01 pagi tadi.
Met Malaysia menerusi laman Facebooknya berkata, gempa bumi berukuran 3.3 skala Richter itu dilaporkan berlaku pada jarak 14 kilometer (km) dari barat Semporna dan 148km timur laut Tarakan,Indonesia dengan kedalaman 10km.
Jelas Met Malaysia, gegaran mungkin dirasai di Semporna dan pihaknya akan terus memantau keadaan tersebut.-K! ONLINE.


Cuepacs cadang letak wakil pekerja dalam jawatankuasa khas
Oleh MOHD RIDZAUDDIN ROSLAN

15 Ogos 2020, 5:07 pm
KUALA LUMPUR – Kongres Kesatuan Pekerja-Pekerja di Dalam Perkhidmatan Awam (Cuepacs) mencadangkan kerajaan agar meletakkan wakil kesatuan itu atau pekerja di dalam pembentukan jawatankuasa khas yang bakal ditubuhkan.
Presidennya, Adnan Mat berkata, ia bagi membolehkan pandangan secara menyeluruh daripada penjawat awam khususnya dalam menambah baik sistem penyampaian kerajaan.
“Penglibatan Cuepacs dan wakil pekerja dalam jawatankuasa khas itu membolehkan setiap langkah pembahbaikan dibentuk daripada mereka yang sememangnya mempunyai kepakaran tertentu.
“Input dan pandangan pihak yang akan melaksanakan penambahbaikan itu dilihat penting dan kita tidak mahu langkah sebarang kesilapan berlaku,” katanya kepada Kosmo! menerusi satu kenyataan di sini tadi.
Beliau berkata demikian bagi mengulas cadangan Perdana Menteri, Tan Sri Muhayiddin Yassin mahu menubuhkan saru pasukan khas bagi meneliti semula penyampaian perkhidmatan kerajaan.
Tambahnya, Cuepacs menyambut baik cadangan berkenaan memandangkan perkhidmatan awam negara sentiasa menunjukkan peningkatan dari masa ke semasa.

Bagaimanapun, jelasnya, Cuepacs mahu kerajaan sentiasa memastikan setiap penambahbaikan yang dilaksanakan tidak meminggirkan kebajikan penjawat awam. – K! ONLINE


Bekas setiausaha bekas menteri direman
Oleh KOSMO!

15 Ogos 2020, 12:35 pm
Oleh MOHD. HUSNI MOHD. NOOR
PUTRAJAYA – Bekas setiausaha sulit kanan kepada bekas menteri dan tunangnya ditahan reman selama lima hari bermula hari ini bagi membantu siasatan berhubung kes rasuah bernilai RM3.7 juta.
Perintah tahanan reman dikeluarkan Majistret Shah Wira Abdul Halim di Mahkamah Majistret Putrajaya pagi ini selepas membenarkan permohonan Suruhanjaya Pencegahan Rasuah Malaysia (SPRM).
Difahamkan, wanita berusia 28 tahun itu turut disiasat kerana disyaki bersubahat dalam kes sama.
Suspek lelaki berusia 29 tahun bersama tunangnya itu ditahan secara berasingan kira-kira pukul 5.30 petang dan 10 malam semalam selepas menyerah diri di Ibu Pejabat SPRM Putrajaya.
Menurut sumber, suspek dikehendaki SPRM dalam satu siasatan kes rasuah yang membabitkan wang sejumlah RM3.7 juta daripada syarikat yang mendapat projek perkhidmatan pengiklanan di bawah Kementerian Pelancongan Malaysia.

“Kes disiasat mengikut Seksyen 17 Akta SPRM 2009,” katanya.
Terdahulu, kedua-dua mereka tiba di perkarangan Kompleks Istana Kehakiman kira-kira pukul 10.15 pagi diiringi pegawai SPRM.
Sebelum ini, media melaporkan bahawa SPRM telah mendakwa seorang pemilik syarikat yang mempunyai kaitan dengan tender pengiklanan tersebut pada 27 Julai lalu mengikut Seksyen 471 Kanun Keseksaan atas kesalahan mengemukakan dokumen dan invois palsu.
Pemilik syarikat berkenaan didakwa menggunakan dokumen palsu berhubung
Tender RFP- Global Advertising Agencies and Promotion for Tourism bernilai RM89 juta bagi tempoh dua tahun.
Timbalan Ketua Pesuruhjaya (Operasi), Datuk Seri Ahmad Khusairi Yahaya ketika dihubungi mengesahkan tangkapan tersebut dan menjelaskan bahawa suspek akan didakwa di Mahkamah Sesyen Jenayah Rasuah Kuala Lumpur pada 19 Ogos ini. K!ONLINE.


Sultan Johor terima mengadap Perdana Menteri dan isteri
Oleh MOHD SHARKAWI LONDING

15 Ogos 2020, 12:26 pm
JOHOR BAHRU – Sultan Johor, Sultan Ibrahim Sultan Iskandar berkenan menerima mengadap Perdana Menteri, Tan Sri Muhyiddin Yassin dan isteri, Puan Sri Noorainee Abdul Rahman pada hari ini.
Tan Sri Muhyiddin dan Puan Sri Noorainee tiba di Istana Bukit Serene, Johor Bahru pada pujul 9.30 pagi dan disambut oleh Sultan Ibrahim bersama Permaisuri Johor, Raja Zarith Sofiah Sultan Idris Shah.
Mengiringi bersama, Tunku Mahkota Johor, Tunku Ismail dan isteri, Che’ Puan Khaleeda Bustamam.
Turut hadir, Menteri Besar Johor, Datuk Hasni Mohammad dan isteri; Ketua Setiausaha Negara, Datuk Seri Mohd. Zuki Ali dan isteri; serta Setiausaha Kerajaan Negeri Johor, Datuk Azmi Rohani dan isteri.
Muhyidin dalam rangka lawatan rasminya ke negeri Johor selama dua hari bermula hari ini.
Perdana Menteri dijangkakan akan merasmikan sambutan Hari Belia Negara 2020 di Pusat Konvensyen Persada di sini pada pukul 3 petang.-K! ONLINE


Bersatu sah sertai MN
Oleh KOSMO!

15 Ogos 2020, 3:21 pm
KUALA LUMPUR- Majlis Pimpinan Tertinggi Parti Pribumi Bersatu Malaysia (Bersatu) bersetuju menyertai Muafakat Nasional (MN) bagi menjalankan kerjasama politik antara UMNO dan Pas.
Presidennya,Tan Sri Muhyiddin Yassin berkata, dengan menyertai MN yang mendokong Perikatan Nasional (PN) akan menjadikan Bersatu berada dalam gabungan besar.
Menurutnya, keputusan itu merupakan pilihan terbaik untuk parti selain akan memuktamadkan penyertaan Bersatu di dalam MN pada masa yang terdekat.
“Saya percaya inilah pilihan terbaik untuk Bersatu. Kita memilih untuk berada dalam satu jemaah besar yang menghimpunkan parti-parti utama di negara kita.
“Dengan terbentuknya penyatuan antara Bersatu, UMNO, Pas dan parti-parti lain dalam kerajaan PN, sebahagian besar sokongan rakyat sudah pun berada di pihak kita,” katanya.
Beliau berkata demikian dalam perutusan khas sempena persidangan Angkatan Muda Bersatu (ARMADA), Srikandi dan Bahagian Bersatu melalui laman sosial Facebook di sini tadi. – K! ONLINE


Lapan individu terperangkap dalam kebakaran hotel
Oleh AHMAD SHAHERMAN SHAMSURI

15 Ogos 2020, 2:55 pm
KUALA LUMPUR – Lapan individu mengalami detik cemas apabila terperangkap dalam kebakaran sebuah hotel di Jalan Maharajalela, Kampung Attap di sini pagi tadi.
Bagaimanapun, kesemua mangsa yang terdiri daripada enam lelaki dan dua wanita berjaya diselamatkan dengan bantuan pihak bomba.
Jurucakap Pusat Gerakan Operasi Jabatan Bomba dan Penyelamat Kuala Lumpur berkata, pihaknya menerima panggilan kecemasan kira-kira pukul 11.42 pagi.
Katanya, sepasukan 45 anggota dan pegawai daripada Balai Bomba dan Penyelamat (BBP) Jalan Hang Tuah, Pudu, Sentul dan Seputeh bersama jentera masing-masing bergegas ke lokasi kejadian.
“Setibanya di lokasi kejadian mendapati kebakaran melibatkan sebuah bilik hotel berkeluasan kira-kira 45 meter persegi di premis bangunan hotel tiga tingkat.
“Ketika anggota sampai, terdapat lapan orang mangsa terperangkap di dalam bangunan iaitu enam lelaki dan dua wanita,”katanya dalam satu kenyataan di sini hari ini.

Menurutnya, tiga mangsa telah berjaya diselamatkan melalui tangga dalam bangunan dan dua diselamatkan menggunakan jentera Aerial Ladder Platform (ALP).
“Tiga lagi mangsa telah berjaya keluar dengan sendiri. Kebakaran dapat dikawal pada jam 12:32 tengah hari dan padam sepenuhnya kira-kira 13 minit kemudian,” jelasnya.
Punca kejadian dan jumlah kerugian masih dalam siasatan.-K! ONLINE


Pertandingan 3 penjuru di PRK DUN Slim
Oleh MUHAMAD TARMIZE MOHD NOR

15 Ogos 2020, 11:10 am
TANJUNG MALIM – Sebanyak tiga borang pencalonan diterima Suruhanjaya Pilihan Raya (SPR) pada hari penamaan calon sempena Pilihan Raya Kecil (PRK) Dewan Undangan Negeri (DUN) Slim sebaik sahaja tempoh mengemukakan borang pencalonan tamat pada pukul 10 pagi tadi.
Terdahulu, tiga calon yang akan bertanding pada PRK Slim ini tiba di pusat penamaan calon di Dewan Sri Tanjung, Majlis Daerah Tanjung Malim di sini seawal 8.50 pagi.
Calon pertama tiba merupakan calon Bebas, S. Santhasekaran, 44, diikuti calon Barisan Nasional (BN), Mohd. Zaidi Aziz, 43, pada pukul 8.57 pagi dan seorang lagi calon Bebas, Amir Khushairi Mohamad Tanusi, 38, tepat pukul 9 pagi.
Suasana pada hari penamaan calon PRK DUN Slim kelihatan tenang dengan pematuhan Perintah Kawalan Pergerakan Pemulihan (PKPP) seperti yang diarahkan oleh Majlis Keselamatan Negara seperti pemeriksaan suhu, memakai pelitup muka dan mematuhi penjarakan fizikal.
Begitu juga tiada kehadiran pemimpin parti dan para penyokong yang membawa bendera atau sorakan mengiringi calon masuk ke pusat penamaan yang mula dibuka sejak pukul 8 pagi tadi.
PRK DUN Slim diadakan berikutan kematian penyandangnya, Datuk Mohd. Khusairi Abdul Talib, 59, dari BN yang meninggal dunia akibat serangan jantung pada 15 Julai lalu.

Pengundian awal bagi PRK DUN Slim telah ditetapkan pada 25 Ogos ini manakala hari mengundi pula pada 29 Ogos melibatkan 23,094 pengundi termasuk 277 pengundi awal dan dua pengundi tidak hadir luar negara. – K!ONLINE.


Olahragawan, Olahragawati UiTM 2019
Oleh KOSMO!

15 Ogos 2020, 10:10 am
Oleh MOHAMAD NAUFAL MOHAMAD IDRIS
ATLET petanque, Syed Akmal Fikri Syed dan atlet boling padang, Nur Ain Nabilah Tarmizi masing-masing dinobatkan sebagai Olahragawan dan Olahragawati Universiti Teknologi Mara (UiTM) 2019 pada Majlis Anugerah Sukan (MAS) UiTM di Shah Alam semalam.
Penyampaian anugerah itu disempurnakan oleh Naib Canselor UiTM, Prof. Emiritus Datuk Ir. Dr. Mohd. Azraai Kassim.
Syed Akmal, 23, yang merupakan pelajar tahun kedua Ijazah Sarjana Muda Fakulti Sains Sukan dan Rekreasi memberitahu, dia tidak meletakkan sebarang harapan bagi memenangi anugerah itu kerana sudah tiga kali disenaraikan sebagai calon.
Katanya, kesemua yang tercalon memiliki pencapaian hebat dalam sukan masing-masing.
“Kejayaan ini mungkin atas faktor kejayaan saya memenangi dua pingat emas berturut-turut dalam dua temasya Sukan SEA .

“Selepas ini, saya akan sertai beberapa kejohanan dalam negara sebagai persiapan untuk kejohanan tahun depan,” katanya kepada pemberita semalam.
Sementara itu, Nur Ain Nabilah, 22, menzahirkan rasa syukur atas kemenangan itu yang mengubati kekecewaan selepas pembatalan beberapa pertandingan sukan boling padang.
“Sepatutnya, saya bersama atlet kebangsaan lain menyertai Kejohanan Boling Padang Asia di China, namun dibatalkan dan ketika ini saya hanya menjalani latihan di Kompleks Sukan Bukit Kiara,” kata pelajar Diploma Fakulti Sains dan Rekreasi itu.


Fnatic Dota pilih KL, bukan London
Oleh MUHAMMAD ZUHAILY BADLISHAH

15 Ogos 2020, 10:10 am
PENGIKTIRAFAN besar buat Malaysia apabila salah sebuah organisasi profesional e-Sukan berprestij di Eropah iaitu Fnatic menjadikan Kuala Lumpur (KL) sebagai lokasi rumah gaming mereka untuk pasukan permainan video Dota 2.
Fnatic mula ditubuhkan pada 2004 dan menjadikan London sebagai ibu pejabat rasmi organisasi itu selepas terdahulu mempunyai pangkalan di beberapa lokasi berbeza seperti di Australia, Belanda dan Amerika Syarikat.
Pengurus Fnatic Dota, Eric Khor menjelaskan, pihak pengurusan organisasi itu bersetuju mewujudkan rumah gaming di KL atas beberapa faktor munasabah selepas banyak perbincangan dilakukan antara kedua-dua pihak.
Pemilihan KL bukan kerana Eric cenderung untuk memilih negara sendiri tetapi berdasarkan kajiannya, beliau mendapati banyak aspek yang memudahkan pemain-pemain e-Sukan antarabangsa lain seperti faktor bahasa Inggeris.
“Banyak organisasi e-Sukan antarabangsa tidak sedar bahawa Malaysia terutama KL sangat strategik untuk mewujudkan rumah gaming. Aspek bahasa tiada masalah kerana kebanyakan orang kita boleh bertutur dalam bahasa Inggeris.
“Keduanya, KL juga menyediakan pelbagai jenis makanan. Katakan kamu teringin makanan Mexico contohnya Buritto, kalau tidak mahu makan di kedai, kamu boleh buat pesanan makanan dan akan dihantar di hadapan rumah.
“Paling penting sekali ialah jaringan internet yang stabil. Ada juga negara lain yang internetnya lebih kuat seperti Singapura tetapi kami perlu bayar tiga kali ganda berbanding tinggal di KL.

“Mata wang Malaysia juga lebih rendah berbanding Singapura. Malah, pasukan-pasukan e-Sukan dari Singapura juga memilih untuk tinggal di rumah gaming di KL berbanding di negara mereka sendiri,” katanya.

Fnatic Dota berpindah dari Seri Kembangan ke rumah gaming baharu di Mont Kiara dengan sewa bulanan berharga RM6,500.

Antara faktor lain adalah Malaysia mempunyai lapangan terbang antarabangsa yang menghubungkan banyak penerbangan ke serta dunia sekali gus memudahkan Fnatic untuk menyertai kejohanan-kejohanan di mana benua sekali pun.
Mengulas lanjut, Eric menjelaskan, beliau sanggup menyewa sebuah rumah empat tingkat di Mont Kiara dengan sewa bulanan berharga RM6,500 yang lengkap dengan semua kemudahan buat semua pemainnya.
“Boleh dikatakan antara sewa yang termahal untuk rumah gaming tetapi Fnatic sanggup membayarnya kerana mahu memberikan keselesaan kepada para pemain. Setiap pemain termasuk jurulatih dan pengurus mempunyai bilik sendiri.
“Kami juga sudah lima tahun mempunyai rumah gaming di sini dengan yang pertama di Seri Kembangan dari tahun 2015 hingga 2017 sebelum kami berpindah ke rumah yang lebih selesa di Mont Kiara,” jelasnya.

Djardel sedang memilih karakter hero yang akan digunakannya dalam permainan video Dota 2.

Tahun ini, Fnatic Dota diperkuatkan dengan lima pemain iaitu kapten, Anucha Jirawong dari Thailand, Kam Boon Seng (Malaysia), Marc Polo Luis Fausto (Filipina), Djardel Mampusti (Filipina) dan Daryl Koh Pei Xiang (Indonesia).
Pasukan itu juga berjaya mengumpul wang kemenangan keseluruhan berjumlah AS$204,766 (RM857,457) daripada sembilan kejohanan disertai mereka setakat tahun ini.
Kejohanan terbesar disertai Fnatic Dota tahun ini ialah DreamLeague Season 13: The Leipzig Major di Jerman yang menawarkan wang terkumpul berjumlah AS$1 juta (RM4.19 juta) pada Januari lalu.


FAM bakal sambung kontrak Cheng Hoe
Oleh MUHAMAD ARDIE PUTRA SUHAIMI

15 Ogos 2020, 10:10 am
PERSATUAN Bola Sepak Malaysia (FAM) memberi bayangan untuk terus mengekalkan khidmat ketua jurulatih skuad kebangsaan, Tan Cheng Hoe meskipun kontraknya akan berakhir pada Disember ini.
Setiausaha Agung FAM, Stuart Ramalingam berkata, proses perbincangan sedang dilakukan dengan Cheng Hoe walaupun skuad Harimau Malaya dijangka berehat daripada sebarang aksi kompetitif tahun ini.
“Kontrak Cheng Hoe memang akan berakhir pada penghujung tahun ini tetapi kami positif untuk mengekalkan khidmatnya untuk tahun depan dan perbincangan ke arah itu sedang dilakukan.
“Cuma, masih terlalu awal untuk kami mengesahkan dengan lebih jelas dan apa yang boleh saya katakan adalah FAM berpuas hati dengan sumbangan Cheng Hoe buat pasukan kebangsaan setakat ini.
“Justeru, kemungkinan besar khidmatnya akan dikekalkan untuk terus membantu skuad Harimau Malaya mengharungi dua misi penting iaitu kelayakan Piala Dunia 2022/Piala Asia 2023 serta Piala AFF Suzuki tahun depan,” katanya pada sidang akhbar di Wisma FAM, Kelana Jaya semalam.
Sebagai rekod, Cheng Hoe telah dinaikkan pangkat menjadi ketua jurulatih skuad Harimau Malaya bermula tahun 2018 susulan pengendali import, Nelo Vingada mengambil keputusan untuk meletakkan jawatan pada penghujung 2017.

Selepas membantu skuad negara beraksi cemerlang pada kempen Piala AFF Suzuki 2018 dengan meraih gelaran naib juara, FAM kemudian melanjutkan kontrak Cheng Hoe sehingga 2020.
Difahamkan, bekas pengendali Kedah itu mencapai Petunjuk Prestasi Utama (KPI) yang ditetapkan oleh FAM selepas skuad Harimau Malaya berada dalam kedudukan kedua Kumpulan G saingan kelayakan Piala Dunia 2022/Piala Asia 2023.
Justeru, skuad negara kini berada dalam landasan terbaik untuk meraih slot automatik ke Piala Asia 2023 sekali gus bersaing pada pusingan kelayakan Piala Dunia 2022 yang seterusnya.


Pirlo ‘bersihkan’ Juventus
Oleh KOSMO!

15 Ogos 2020, 10:08 am
TURIN – Kehadiran jurulatih baharu, Andrea Pirlo yang bakal menerajui Juventus musim depan menyaksikan dua lagi pemain veteran mereka bakal meninggalkan pasukan tersebut.
Sebelum ini, Blaise Matuidi melalui persetujuan bersama kelab itu membatalkan kontrak dan dua lagi pemain berkenaan, Gonzalo Higuain dan Sami Khedira juga telah diberikan kebenaran untuk meninggalkan kelab itu penghujung musim ini.
Ketiga-tiga mereka dikatakan tidak berada dalam perancangan Pirlo yang dilantik menggantikan Maurizio Sarri yang dipecat selepas pasukan itu tersingkir di pusingan 16 pasukan terbaik Liga Juara-Juara selepas tunduk kepada Olympique Lyon.
Pelantikan Pirlo agak mengejutkan kerana beliau baharu sembilan hari dilantik sebagai jurulatih pasukan bawah-23 (B-23) Juventus sebelum itu.
Biarpun berjaya merangkul gelaran Serie A buat kali kesembilan berturut-turut, namun persembahan dipamerkan oleh Juventus musim ini merosot menyebabkan Pirlo diberi kebenaran untuk memberi nafas baharu buat pasukan itu.
Matuidi yang berbaki kontrak sehingga hujung musim depan memilih untuk meninggalkan pasukan itu selepas mendapat tawaran menyertai Inter Miami di Amerika Syarikat.

Higuain pula dikaitkan dengan perpindahan ke kelab lamanya di Argentina, River Plate, namun beberapa pasukan di Eropah masih menganggap dia adalah penyerang yang masih boleh menyumbang sesuatu untuk pasukan.
Sementara itu, Khedira pula dianggap pemain yang sudah tidak berguna kerana sering berdepan masalah kecederaan termasuk mengalami kecederaan lutut selain dikaitkan dengan masalah jantung. – AGENSI


Soniia tekad rangkul gelaran
Oleh MUHAMMAD HELMEE RAMLI

15 Ogos 2020, 10:10 am
SONIIA Cheah sedia membuktikan statusnya sebagai pemain perseorangan wanita No. 1 negara menjelang aksi final Kejohanan Jemputan Persatuan Badminton Malaysia (BAM) esok.
Pemenang pingat perak Sukan Komanwel Gold Coast 2018 itu akan membuat perhitungan dengan pemain remaja, Eoon Qi Xuan yang muncul sebagai naib juara saingan peringkat kumpulan.
Soniia yang meletakkan sasaran juara sedar dia akan berdepan laluan sukar untuk merangkul gelaran sekiranya tidak mengubah corak permainan esok.
Kemampuan Qi Xuan tidak boleh dipandang rendah memandangkan pemain berusia 19 tahun itu pernah menewaskan Lee Ying Ying dan K. Letshanaa selain memberi tentangan hebat kepada Soniia di peringkat kumpulan.
“Sebenarnya masih banyak kelemahan yang ada dalam permainan saya walaupun sudah mengesahkan tempat pada perlawanan akhir. Saya perlu elak melakukan kesilapan-kesilapan mudah nanti.
“Apa yang penting, saya perlu ubah corak permainan pada perlawanan akhir nanti kerana Qi Xuan bukan lawan yang mudah. Saya tidak akan beri laluan mudah kepadanya pada aksi final,” kata Soniia.

Perlawanan akhir acara perseorangan wanita dijangka berlangsung sengit esok memandangkan kedua-dua pemain itu bakal mendapat rehat sehari bagi memberi laluan kepada aksi separuh akhir hari ini.
Sementara itu, saingan sedikit berbeza dalam acara perseorangan lelaki apabila Lee Zii Jia, Liew Daren dan Soong Joo Ven terpaksa menarik diri akibat kecederaan.
Kecederaan dialami tiga pemain itu mungkin disebabkan lama tidak beraksi pada saingan kompetitif selain jadual perlawanan yang agak padat.


Kasut sneaker berharga RM2.58 juta
Oleh KOSMO!

15 Ogos 2020, 10:12 am
NEW YORK – Sepasang kasut milik legenda bola keranjang Amerika Syarikat (AS), Michael Jordan dijual pada harga AS$615,000 (RM2.58 juta), kata firma lelongan Christie’s kelmarin sekali gus memecahkan rekod beberapa bulan penjualan kasut sneakar bintang bola keranjang lain beberapa bulan lalu.
“Ini adalah kasut asal dengan serpihan kaca masih melekat pada tapaknya,” kata ketua jualan beg tangan dan kasut sneaker Chistie’s, Caitlin Donovan.
Jordan mendapatkan 30 mata ketika bermain dengan memakai kasut saiz 13.5 inci itu yang memiliki warna merah dan hitam seperti warna pasukannya, Chicago Bulls.
Walaupun lelongan itu memecahkan rekod jualan Mei lepas apabila sepasang sneaker Air Jordan 1 dijual pada harga AS$560,000 (RM2.34 juta), lelongan baharu itu gagal mengatasi harga anggaran antara AS$650,000 (RM2.72 juta) hingga AS$850,000 (RM3.56 juta).
Jualan itu membuktikan peningkatan mendadak harga barangan yang dikaitkan dengan Jordan sejak dokumentari mengenai bintang bola keranjang bersara itu disiarkan. Dokumentari berjudul The Last Dance itu menceritakan kisah Jordan bersama pasukannya, Chicago Bulls. – AFP


Perak akan tetap merendah diri
Oleh SOPI SAMAILE

15 Ogos 2020, 10:10 am
Oleh Azizan Hashim
KETUA jurulatih Perak, Mehmet Durakovic mengambil pendekatan merendah diri mengenai peluang skuad The Bos Gaurus dalam perebutan kejuaraan Liga Super menjelang kempen Liga Super yang akan bersambung pada 26 Ogos ini.
Durakovic berkata, beliau sedar kekuatan pasukan sendiri dan enggan mendabik dada meskipun Perak kini hanya dipisahkan dua mata berbanding pendahulu liga.
“Kami kena ukur di badan sendiri. Ini kerana semua pasukan yang bersaing dalam Liga Super mempunyai keistimewaan masing-masing. Jadi, semua pasukan berpotensi untuk menjuarai liga pada kali ini.
Jangan lupa pasukan Johor Darul Ta’zim kerana mereka adalah juara enam tahun berturut-turut,” katanya kepada pemberita semalam.
Meskipun cuma ada baki tujuh perlawanan dan Perak hanya ketinggalan dua mata di belakang JDT, jurulatih dari Australia itu tetap menganggap Pahang, Kedah, Terengganu dan Melaka United sebagai pencabar utama.

“Saya harap para pemain saya tidak sekali-kali memandang rendah kemampuan pasukan-pasukan ini kerana mereka punyai pengalaman serta pemain berwibawa,” kata Durakovic.
Bagaimanapun beliau gembira kerana pemain The Bos Gaurus bersemangat dan berkeyakinan tinggi untuk menghadapi baki saingan Liga Super dengan sepak mula menentang Melaka United.


Kepantasan aksi lemaskan Atletico
Oleh KOSMO!

15 Ogos 2020, 10:06 am
LISBON – Jurulatih Atletico Madrid, Diego Simeone mengakui RB Leipzig layak melangkah ke separuh akhir Liga Juara-Juara selepas pasukannya tewas 1-2 kepada pasukan itu pada aksi suku akhir awal pagi semalam.
Pada perlawanan yang berlangsung di Stadium Jose Alvalade itu, Leipzig mengejutkan Atletico menerusi jaringan Daniel Olmo dan Tyler Adams sementara gol pasukan La Liga itu dijaringkan Joao Felix.
Meskipun kecewa dengan kekalahan itu, namun Simeone tetap bangga dengan aksi keseluruhan yang ditampilkan skuad kendaliannya sepanjang perlawanan tersebut.
“Kami sudah berikan segala-galanya pada perlawanan ini. Saya akui sukar untuk kami bersaing dengan Leipzig kerana mereka lebih pantas daripada kami.
“Saya akui kami sedikit tertekan selepas hampir 60 hari tidak beraksi. Kami gagal untuk menampilkan aksi seperti yang dimahukan dan tidak ada alasan lain atas kekalahan ini,” kata Simeone.
Pada masa sama, pengendali dari Argentina itu memuji barisan pemainnya kerana berjaya membawa Atletico ke suku akhir selain mengucapkan tahniah kepada Leipzig.

“Saya puji usaha semua pemain yang sudah bekerja keras untuk membawa kami ke peringkat ini. Leipzig berhak untuk ke separuh akhir, jadi tahniah kepada mereka,” ujarnya. – AGENSI


Tiga FA belum tukar status
Oleh MUHAMAD ARDIE PUTRA SUHAIMI

15 Ogos 2020, 10:10 am
TIGA persatuan bola sepak (FA) yang bersaing dalam Liga Malaysia (Liga M) diminta agar memulakan proses pertukaran status kepada kelab bola sepak (FC) sebelum berakhir tarikh permohonan pada 30 September depan.
Setiausaha Agung Persatuan Bola Sepak Malaysia (FAM), Stuart Ramalingam berkata, tiga pasukan yang membabitkan dua wakil Liga Super dan satu Liga Premier itu masih senyap seribu bahasa mengenai proses penswastaan pasukan.
“Kami tidak tahu apa masalah tiga pasukan itu sehingga menyebabkan sukar buat mereka memulakan proses penswastaan pasukan.
“Bukan tiga pasukan ini sahaja, ada lima pasukan lain yang turut diarahkan untuk melakukan kerja dengan lebih pantas kerana apa yang mereka lakukan sekarang masih pada fasa separuh jalan.
“Malah, semua pasukan terbabit memiliki masalah berlainan tetapi sebahagian besar adalah kerana pengurusan dalaman baru sahaja bertukar,” katanya pada sidang akhbar di Wisma FAM, Kelana Jaya semalam.
Mengulas lanjut, Stuart mengakui tidak boleh mendedahkan nama-nama pasukan terbabit bagi menghormati ruang dan masa yang masih ada buat mereka melakukan pertukaran status kepada FC.

“Secara jujur, saya akui hal itu adalah proses yang memerlukan masa kerana bukan setakat mendaftar syarikat tetapi ada perkara lain seperti memerlukan kelulusan Exco (Ahli Jawatankuasa Eksekutif), dokumentasi dan sebagainya.
“Bagaimanapun, FAM sentiasa terbuka untuk membantu setakat yang termampu memandangkan tarikh akhir pertukaran status FA kepada FC ini akan tamat pada 30 September depan,” katanya.
Sebagai rekod, lima pasukan Liga M tidak mempunyai masalah dan hampir mencapai tahap 100 peratus penswastaan pasukan manakala status lapan pasukan lagi berada pada tahap memuaskan.


Memorabilia Star Wars dilelong di internet
Oleh KOSMO!

15 Ogos 2020, 10:17 am
LOS ANGELES – Peminat Star Wars boleh memiliki peralatan asal yang digunakan dalam filem berkenaan menerusi lelongan memorabilia yang akan diadakan hujung bulan ini, lapor laman berita Metro.co kelmarin
Antara item yang dijual termasuk kostum promosi watak antagonis, Darth Vader dalam filem Star Wars: A New Hope yang disiar di layar perak pada
tahun 1977.
Bagaimanapun, sesiapa yang berharap untuk memilikinya perlu memiliki poket tebal kerana harga jualannya dijangka mencecah AS$250,000 (RM1.04 juta).
Memorabilia Star Wars lain termasuk topi keledar Boba Fett dalam filem Return of the Jedi (1983) yang dianggar berharga sekitar AS$30,000
(RM125,805) di samping peralatan filem berkenaan yang ditayangkan antara tahun 1999 hingga 2005.
Secara keseluruhan, lebih 850 peralatan Star Wars akan dilelong sebagai sebahagian daripada acara lelongan Entertainment Memorabilia yang dikelolakan Prop Store pada 26 Ogos dan 27 Ogos ini.
Lelongan itu akan disiarkan secara langsung di internet. Kepada mereka yang ingin memiliki pedang cahaya sendiri, mereka boleh membeli pedang yang digunakan oleh Ewan McGregor sebagai Obi-Wan Kenobi di samping pedang cahaya Christopher Lee yang melakonkan watak Count Dooku dalam filem Attack of the Clones.

“Prop Store dikenali kerana memberi tumpuan kepada barangan tahun 1970-an dan 1980-an dalam lelongan memorabilia kami.
“Kami teruja untuk meneruskan tradisi ini dengan menawarkan peralatan berkualiti dalam filem Star Wars,” kata Ketua Pegawai Operasi firma lelongan berkenaan, Brandon Alinger.
Peminat boleh melakukan bidaan secara sendiri atau melalui proksi di laman web www.propstore.com/liveauction. – Agensi


PUC Sport jual jersi serendah RM7.50 kepada pengedar
Oleh KOSMO!

16 Ogos 2020, 8:53 pm
KOTA BHARU – PUC Sport membuka peluang kepada usahawan baharu untuk menjadi pengedar  dan menjual lebih daripada 30,000 helai jersi keluaran syarikat di pasaran tempatan.
Pengarah Urusan syarikat, Mohd. Shukry Pauzi, berkata, pihaknya hanya membuka pendaftaran percuma kepada 100 usahawan terawal bagi menjana pendapatan lumayan dan berpeluang untuk bekerjasama membuat produk sendiri bersamanya.
Menurut beliau, pengedar yang terpilih akan memperoleh harga jersi istimewa yang dijual pada harga RM7.50 sehelai.
“Lebih 30,000 bekalan jersi baharu disediakan untuk pengedar terpilih dan peluang keemasan ini khas kepada peniaga pasar malam, peniaga oenline,  pemilik kedai pencetakan dan jersi.
“Jersi keluaran PUC Sport berkualiti tinggi, selesa, tidak panas, mudah menyerap peluh, berharga murah malah kami memberi jaminan pengedar  akan mendapat seberapa banyak jumlah jersi yang ditempah, ” katanya ketika ditemui Kosmo! di sini semalam.
Mohd. Shukry menerangkan, pada peringkat permulaan, syarikat tersebut melancarkan sembilan rekaan jersi dan corak baharu antaranya Shark Blue, Shark Navy LS, Shark Ringers, Shark Green dan Shark Red.

Menurut Shukry, PUC Sport ketika ini mempunyai lebih daripada 10 rekaan jersi dan ia akan ditambah dari masa ke semasa
“Pengedar akan memperoleh kelebihan yang mana mereka akan menjadi kumpulan pertama mendapatkan keluaran terbaru jersi dan perniagaan mereka turut di promosi di Facebook PUC Sport,” ujarnya.


Kian Meng-Pei Jing juara beregu campuran Jemputan BAM
Oleh MUHAMMAD ZUHAILY BADLISHAH

16 Ogos 2020, 9:18 pm
KUALA LUMPUR – Gandingan Tan Kian Meng dan Lai Pei Jing berjaya mempamerkan kebangkitan dalam set kedua untuk menjuarai acara beregu campuran Kejohanan Jemputan Persatuan Badminton Malaysia (BAM).
Kian Meng-Pei Jing mencatat kemenangan 21-10, 22-20 ke atas pasangan Chang Peng Soon dan Goh Liu Ying pada aksi final di Akademi Badminton Malaysia (ABM), Bukit Kiara hari ini.
“Menang atau kalah bukan perkara utama kerana kami mahu turun dan memberikan prestasi sebaik mungkin walaupun kami ketinggalan pada set kedua hari ini,” kata Pei Jing.
Dalam pada itu, gelaran juara bagi beregu lelaki kejohanan itu menjadi milik Aaron Chin-Soh Wooi Yik apabila berjaya menewaskan Ong Yew Sin-Teo Ee Yii dengan keputusan straight set 21-14, 21-18.
“Kami berpuas hati dengan persembahan hari ini kerana banyak dapat belajar daripada kesilapan dalam perlawanan-perlawanan sebelum ini,” jelas Wooi Yik.
Kemenangan itu secara tidak langsung menebus kekecewaan Aaron Chia-Wooi Yik selepas tewas 18-21, 13-21 kepada Yew Sin-Ee Yii sewaktu aksi terakhir peringkat liga sepusingan Kumpulan A kelmarin. – K! ONLINE


Penunggang motosikal dikhuatiri lemas jatuh Sungai Perak
Oleh KOSMO!

16 Ogos 2020, 10:34 pm
Oleh ZAKI SALLEH
KUALA KANGSAR – Operasi mencari individu dipercayai lemas setelah terjatuh ke dalam Sungai Perak dilakukan pihak bomba di Kampung Padang Changkat Chandan di sini malam ini.
Mangsa yang belum diketahui identiti itu dipercayai terjatuh ke dalam sungai tersebut berdasarkan penemuan sebuah motosikal di tempat kejadian.
Jurucakap Jabatan Bomba dan Penyelamat Malaysia negeri Perak dalam satu kenyataan memberitahu, pihaknya menerima panggilan daripada polis pada pukul 9 malam.
Menurut kenyataan itu, susulan itu sepasukan anggota bersama jentera dari Balai Bomba dan Penyelamat Kuala Kangsar dikerah ke tempat kejadian.
“Maklumat daripada pihak polis memaklumkan terdapat sebuah motosikal telah terjatuh ke dalam sungai berkenaan dan dipercayai ada mangsa terlibat.

“Gerakan mencari terus dilakukan menggunakan kaedah pencarian pada permukaan melibatkan sembilan anggota,” ujar kenyataan tersebut hari ini.
Sehingga pukul 10 malam ini, mangsa masih belum ditemui dan gerakan mencari yang diketuai Pegawai Bomba Kanan II Syed Azrul Hizam Syed Abdul Aziz masih diteruskan. – K! ONLINE


Soniia juara perseorangan wanita
Oleh MUHAMMAD ZUHAILY BADLISHAH

16 Ogos 2020, 7:56 pm
KUALA LUMPUR – Pemain perseorangan wanita negara, Soniia Cheah menepati ramalan sebagai juara Kejohanan Jemputan Persatuan Badminton Malaysia (BAM) walaupun terpaksa beraksi dengan kecederaan buku lali pada aksi final kejohanan itu.
Kesakitan itu ternyata tidak menjejaskan rentak Soniia yang berjaya menewaskan Eoon Qi Xuan dengan kemenangan straight set 21-16, 25-23 dalam aksi yang berlarutan selama 42 minit di Akademi Badminton Malaysia, Bukit Kiara hari ini.
“Saya takut untuk bermain sehingga ke set penentuan disebabkan kesakitan di buku lali. Saya langsung tidak terfikir untuk menarik diri walaupun mengalami kecederaan.
“Sebaliknya, saya tetap tenang dan meneruskan permainan ini dengan baik. Saya gembira kerana berjaya mengharungi aksi final hari ini,” katanya.
Sementara itu, Chow Mei Kuan dan Lee Meng Yean berjaya menjuara saingan beregu wanita selepas menewaskan pasangan Pearly Tan-M. Thinaah dengan keputusan straight set 21-14, 21-17.
“Kami menjangkakan saingan yang lebih sukar sehingga mengheret permainan ke tiga set seperti aksi dalam liga sepusingan sebelum ini.

“Kejohanan ini baik buat kami kerana ia sedikit sebanyak dapat mewujudkan suasana pertandingan. Saya mengucapkan terima kasih kepada BAM atas penganjuran kejohanan ini,” jelas Mei Kuan. – K! ONLINE


Tze Yong cipta kejutan muncul juara
Oleh MUHAMMAD ZUHAILY BADLISHAH

16 Ogos 2020, 8:40 pm
KUALA LUMPUR – Kecederaan paha kanan meranapkan impian bekas juara Asia, Leong Jun Hao untuk bergelar juara Divisyen 1 Kejohanan Jemputan Persatuan Badminton Malaysia (BAM).
Disebabkan itu, Jun Hao, 21, terpaksa akur tewas straight set 13-21, 8-21 kepada pemain muda, Ng Tze Yong pada aksi final perseorangan lelaki di Akademi Badminton Malaysia (ABM), Bukit Kiara hari ini.
Ia sekali gus menyaksikan atlet dari Setapak, Kuala Lumpur itu kempunan untuk meraih kejuaraan berganda selepas menjuarai saingan Divisyen 2 minggu lalu.
JUN HAO (tengah) terpaksa menerima rawatan sewaktu aksi final perseorangan lelaki di Akademi BAM, Bukit Kiara hari ini. – FB BAM

Kesempatan itu dimanfaatkan sepenuhnya oleh Tze Yong untuk menjuarai kejohanan tersebut agar mencerahkan peluangnya terpilih mewakili negara ke saingan Piala Thomas di Aarhus, Denmark pada Oktober depan.
“Walaupun saya tahu Jun Hao ada mengalami kecederaan tetapi saya tetap tidak memberi ruang kepada dia. Saya mungkin akan merasai tekanan kalau mata antara kami rapat.
“Sasaran saya adalah cuba menempatkan diri dalam skuad Piala Thomas tetapi masih banyak lagi saya perlu perbaiki terutama dari aspek kekuatan dan kelajuan,” kata Tze Yong. – K! ONLINE


Bahang Bay Hotel sasar pendapatan RM2 juta
Oleh KOSMO!

16 Ogos 2020, 8:47 pm
BALIK PULAU – Beroperasi ketika industri pelancongan sedang dilanda krisis akibat pandemik Covid-19 bukan sesuatu yang mudah buat pengurusan sesebuah hotel yang baharu dibuka.
Bahang Bay Hotel, Teluk Bahang di sini yang merupakan hotel patuh syariah pertama di Pulau Pinang dimiliki Lembaga Kemajuan Wilayah Pulau Pinang (Perda) dan diuruskan oleh The Blanket Hotel Sdn. Bhd. itu mula dibuka kepada orang awam pada 18 Julai lalu.
Pengurus Besar Bahang Bay Hotel, Ieja Hindun Salleh berkata, pihaknya optimis terhadap hotel bertaraf empat bintang itu mampu bertahan dalam suasana mencabar ini menerusi strategi pemasaran yang menyasarkan kepada pelancong domestik.
“Pasaran kita sekarang tertumpu pada pelancong domestik di mana kita menyasarkan antara Julai hingga September jumlah pendapatan yang kita dapat capai ialah sekitar RM1 juta dimana dalam sebulan kita sasar untuk capai pendapatan kira-kira RM300,000.
“Bagi suku keempat iaitu Oktober hingga Disember pula, kita sasarkan jumlah pendapatan sekitar RM2 juta,” katanya kepada Kosmo! di sini semalam.

Menurut Ieja pandemik Covid-19 tidak dinafikan memang memberi kesan kepada industri pelancongan namun Pakej Rangsangan Ekonomi Prihatin Rakyat dan Pelan Jana Semula Ekonomi Negara telah membantu menghidupkan semula industri berkenaan.

“Pakej-pakej ini secara timbal balik telah menjana semula ekonomi negara kita.
“Apabila rakyat mula berbelanja dengan melancong di dalam negeri secara tidak langsung industri pelancongan mampu hidup semula,” katanya.
Tambah beliau, Bahang Bay Hotel juga menerima sambutan yang amat menggalakkan daripada pelancong terutama dari Kuala Lumpur walaupun baharu sahaja dibuka.
“Antara strategi yang dijalankan ialah menawarkan promosi harga bilik pada kadar menarik.
“Bermula 18 Julai hingga 31 September ini harga yang ditawarkan RM151 beserta sarapan pagi berbanding harga asal iaitu RM480 untuk bilik deluxe seaview dan deluxe hillview,” katanya.
Tambah beliau, strategi lain untuk mengukuhkan jenama Bahang Bay Hotel adalah dengan menawarkan menu makanan yang lazat bersesuaian dengan selera pengunjung.


10,000 penunjuk perasaan prodemokrasi berhimpun di Bangkok
Oleh KOSMO!

16 Ogos 2020, 9:48 pm
BANGKOK – Demonstrasi antikerajaan di Thailand menarik penyertaan sekurang-kurangnya 10,000 orang hari ini, kata polis sekali gus tunjuk perasaan terbesar di negara berkenaan dalam tempoh beberapa tahun selepas gerakan prodemokrasi semakin mendapat sambutan.
Kumpulan-kumpulan prodemokrasi yang diketuai oleh pelajar mengadakan bantahan hampir setiap hari di seluruh Thailand sejak sebulan lalu bagi mengecam Perdana Menteri, Prayuth Chan-O-Cha dan pentadbirannya.
Menjelang petang tadi, penunjuk perasaan yang menuntut pembaharuan demokrasi, berhimpun di sebuah persimpangan sibuk di sekitar Monumen Demokrasi di Bangkok. Monumen tersebut dibina bagi memperingati revolusi 1932 yang menamatkan sistem pemerintahan beraja mutlak di Thailand.
Polis menutup jalan-jalan utama di sekitar monumen itu bagi menghalang kemasukan lalu lintas, manakala seorang pegawai Biro Polis Metropolitan Bangkok memberitahu agensi berita AFP bahawa bilangan penunjuk perasaan bertambah kepada 10,000 orang menjelang pukul 7 malam ini (waktu Malaysia).
“Jatuhkan pemerintahan diktator” kata kumpulan pelajar dengan ramai antara mereka memegang sepanduk mengkritik pentadbiran Prayuth.
Perhimpunan di Monumen Demokrasi itu adalah yang terbesar di Thailand sejak Prayuth merampas kuasa dalam tahun 2014.

Ketegangan semakin meningkat sejak dua minggu lalu dengan pihak berkuasa menangkap tiga aktivis demokrasi. Mereka dibebaskan dengan ikat jamin selepas didakwa kerana melakukan hasutan dan melanggar undang-undang pencegahan koronavirus.
Ketiga-tiga aktivis itu diberitahu supaya tidak mengulangi kesalahan sama tetapi pemimpin pelajar utama, Parit Chiwarak dilihat tiba di lokasi tunjuk perasaan bersama penyokongnya petang tadi.
Demonstrasi di Thailand mendapat inspirasi daripada gerakan demokrasi Hong Kong. Penunjuk perasaan mendakwa bahawa mereka tidak mempunyai pemimpin tertentu dan bergantung pada kempen media sosial untuk meraih sokongan penduduk di seluruh Thailand. – AFP


Penganggur ditahan kurang 15 jam selepas pecah rumah
Oleh KOSMO!

16 Ogos 2020, 8:49 pm
Oleh AZAHAR HASHIM
KULIM – Seorang penganggur tidak sempat menikmati hasil kegiatan pecah rumah apabila dia ditahan di sekitar kawasan Lunas di sini semalam.
Suspek berusia 49 tahun itu ditahan kira-kira pukul 2.30 petang iaitu kurang 15 jam selepas memecah masuk dan melarikan barang berharga dari sebuah rumah di Taman Keladi di sini.
Ketua Polis Daerah Kulim, Superintendan Azhar Hashim memberitahu, kejadian pecah rumah itu disedari penghuninya yang merupakan seorang peniaga berusia 37 tahun kira-kira pukul 12 tengah malam semalam.
“Mangsa yang baru pulang terkejut keadaan rumah yang berselerak selain ternampak siling rumah pecah dan kesan tapak kaki dipercayai milik suspek masuk ke rumahnya melalui bumbung,” katanya ketika dihubungi di sini hari ini.
Kata beliau, lelaki itu kemudian mendapati beberapa barangan seperti seperti komputer riba jenama HP, cincin emas, satu set perhiasan mutiara dan wang tunai kira-kira RM3,000 hilang,” ujarnya.

Menurut Azhar, anggota polis yang melakukan rondaan cegah jenayah menemui suspek dalam keadaan mencurigakan di Lunas dan menahannya untuk pemeriksaan kira-kira pukul 2.30 petang semalam.
“Pemeriksaan menemui sebuah beg galas, komputer riba jenama HP berwarna merah, dua utas rantai tangan berlainan bentuk dan satu loket warna keemasan.
“Hasil soal siasat suspek mengaku terlibat dengan kes pecah rumah di Taman Keladi,” jelasnya.
Tambahnya, suspek didapati mempunyai lapan rekod jenayah lampau dan kes disiasat mengikut Seksyen 457 Kanun Keseksaan.-K! ONLINE


Tun M pun ada akaun TikTok
Oleh KOSMO!

16 Ogos 2020, 9:59 pm
Oleh MOHD. HUSNI MOHD. NOOR
PUTRAJAYA – Tidak hanya aktif di Twitter, Facebook dan Instagram, bekas Perdana Menteri Tun Dr. Mahathir Mohamad nampaknya tidak mahu kalah dengan anak muda apabila kini sudah mula berjinak-jinak dengan aplikasi TikTok.
Menerusi akaun chedetofficial, Ahli Parlimen Langkawi itu memuat naik video pertamanya pada 5 Ogos lalu dan video kedua, petang semalam.
Walaupun baru dua video yang dimuat naik menerusi aplikasi itu, Mahathir kini sudah mempunyai seramai 82,600 pengikut yang kebanyakannya terdiri daripada remaja dari Malaysia dan luar negara.
Video pertamanya dirakam bersama isteri, Tun Dr. Hasmah Mohamad Ali yang memaparkan pasangan itu sedang beraksi untuk rakaman foto yang kemudian mengimbas kembali rakaman foto ketika mereka muda dengan tajuk ’64 and still going strong’ bersama tanda pagar #LoveStory.
Rakaman pertamanya itu meraih 242,500 tanda suka, 4,944 komen dan dikongsi oleh 9,934 pemilik akaun TikTok.

Manakala, rakaman kedua pula bertajuk ‘Photoshoot Like A Model’ yang memaparkan tujuh keping foto beliau bergaya dengan sut lengkap dan jaket Harimau Malaya.
Tinjauan Kosmo! di akaun aplikasi milik Mahathir itu mendapati, rata-rata pengikutnya terkejut dengan penampilan bekas Perdana Menteri itu di TikTok.
Salah seorang pemilik akaun, IM ARMY turut meluahkan rasa terkejut menerusi komennya, “Wow, Tun sekarang dah ada TikTok. Tun jaga diri baik-baik okay,”.
Manakala, pemilik akaun, Alan pula menerusi komennya: “So Sweet Tun”.
Tidak hanya rakyat Malaysia, ada pemilik akaun dari luar negara yang turut mengikuti Mahathir termasuk dari termasuk Bangladesh, Kazakhstan dan Indonesia.
Pemilik akaun dari Kazakhstan, Elya menerusi komennya berkata: “I’m not Malay but we love you and respect u. Greeting from Kazakhstan”. -K! ONLINE


Bastianini kesal insiden menimpa Hafizh
Oleh KOSMO!

16 Ogos 2020, 9:27 pm
KUALA LUMPUR – Pelumba Moto2 pasukan Italtrans Racing, Enea Bastianini menyuarakan kekesalan atas insiden yang menimpa pelumba negara, Hafizh Syahrin Abdullah.
Hafizh gagal menamatkan perlumbaan pada Grand Prix (GP) Austria di Litar Red Bull Ring petang tadi selepas merempuh jentera Bastianini pada pusingan keempat perlumbaan.
Justeru, Bastianini berharap pelumba pasukan Aspar itu pulih sepenuhnya, sekali gus boleh bersaing pada perlumbaan akan datang.
“Saya sangat menyesal dengan apa yang berlaku. Saya doakan Syahrin tidak alami sebarang kecederaan serius dan pulih sepenuhnya.
“Sukar untuk diungkapkan dengan kata-kata yang tepat. Sama-sama kita harap yang terbaik serta nantikan perlumbaan seterusnya,” kata Bastianini menerusi ciapan di laman Twitter miliknya.- K! ONLINE


Esok penentu kes bunuh 23 penghuni tahfiz Ittifaqiyah
Oleh NUZULSHAM SHAMSUDDIN

16 Ogos 2020, 4:01 pm
KUALA LUMPUR – Nasib seorang remaja berusia 19 tahun yang didakwa membunuh 23 penghuni pusat tahfiz Darul Quran Ittifaqiyah di Keramat empat tahun lalu, akan ditentukan esok di Mahkamah Tinggi.
Keputusan sama ada tertuduh disabitkan dengan hukuman atau tidak akan diputuskan oleh Hakim Datuk Azman Abdullah yang sebelum ini telah selesai mendengar keterangan semua saksi pendakwaan dan pembelaan.
Terdahulu pada 4 Ogos lalu, Azman juga telah  mendengar keseluruhan fakta dan hujah daripada kedua-dua belah pihak yang mana pendakwaan diwakili Timbalan Pendakwa Raya, Julia Ibrahim, manakala peguam bela Haijan Omar mewakili tertuduh.
Mengikut pertuduhan, tertuduh yang berusia 16 tahun (ketika kejadian) itu bersama seorang yang tidak dicamkan didakwa atas 23 pertuduhan membunuh 23 penghuni pusat tahfiz itu di Jalan Keramat Hujung, Kampung Datuk Keramat, Wangsa Maju di sini antara pukul 4.15 pagi hingga 6.45 pagi pada 14 september 2017.
Berikutan itu pertuduhan dikemukakan mengikut Seksyen 302 Kanun Keseksaan dibaca bersama Seksyen 34 kanun sama yang memperuntukkan hukuman mati mandatori, jika sabit kesalahan.
Bagaimanapun, tertuduh di bawah umur 18 tahun (ketika kejadian) tidak boleh dikenakan hukuman mati mengikut Seksyen 97(1) Akta Kanak-kanak 2001, namun boleh diganti dengan hukuman penjara selama diperkenan oleh Yang di-Pertuan Agong.

Pada 28 Januari lalu, mahkamah sama telah memerintahkan tertuduh membela diri atas pertuduhan tersebut.
Rakannya yang sebelum itu selaku tertuduh kedua, yang sebelum ini turut didakwa atas pertuduhan sama, telah dilepas dan dibebaskan.
Dalam kejadian menyayat hati itu, 23 mangsa maut ialah Muhammad Danieal Md. Amin, 14, Ahmad Rijal Mohammad Rodzi, 13, Muhammad Hasrullah Ismaik, 14,  Muhammad Haikal Abdullah, 12, Muhammad Aidil Aqmal Mohd Zamzuri, 10, Muhammaf Fahmie Abdullah, 11, Muhammad Afiq Haqimie Hairulizwan, 11, Muhammad Aiman Ramzanudin, 12 , Azkar Dariemi F. Zaska, 8, Nik Muhammad Ridzuan Nik Azlan, Azkar Abiedi F. Zaska, 11.
Selain itu mangsa lain adalah Umar Al Khatab Helmi, 6, Amiel Asyraaf Abd Rasid, 11, Muhammad Nizammudin Nasrun, 13,  Muhammad Hafiz Iskandar Sulaiman, 11, Muhammad Harris Ikhwan Mohd Sulaiman, 10, Muhammad Taufik Hidayat Norazizan, 16, Ahmad Harith Adam Mohd .Nor Hadi, 12,  Muhammad Hazim Ahmad Nor, 13,  Muhammad Syafik Haikal Abdullah, 13,  Muhammad Zattulah Roslan, 11,  Mohd Yusuf Md, 26 (guru)  dan Mohd. Amrul Nizam Sakarno, 25 (guru).- K!ONLINE


Banyak diamkan diri petanda suami nak ‘pergi’
Oleh KOSMO!

16 Ogos 2020, 4:18 pm
Oleh NUR SHARIEZA ISMAIL
SUNGAI PELEK – “Selalunya arwah suka berbual, namun beberapa hari lalu dia banyak berdiam diri dan kurang bercakap berbanding kebiasaannya.
“Kami sekeluarga tidak menyangka pula ia memberi petanda yang arwah akan meninggalkan kami anak beranak.
Demikian luah Suriani Sumeri, 48, isteri kepada mangsa, Puiman Semin, 54, yang maut selepas tersepit pada pokok rambutan setinggi tiga meter di Kampung Bukit Bangkong dalam kejadian pada pukul 9.30 pagi semalam.
Perubahan sikap suaminya itu turut disedari Suriani pada hari Jumaat lalu ketika mengambil anak perempuan mereka,
Siti Nurdalinah, 17, yang menuntut di Kolej Vokasional Teluk Intan, Perak kerana cuti pengajian.
“Suami seorang yang periang dan akan berasa seronok bila anak-anak ada di rumah.

“Macam sehari sebelum kejadian berlaku, dia sempat mengambil anak di Perak namun sepanjang perjalanan pulang ke rumah, dia banyak berdiam diri.
“Arwah juga berselera makan pada malam sehari sebelum kejadian lain daripada kebiasaan kerana dia selalu makan sedikit sahaja,” katanya ketika ditemui Kosmo! di sini hari ini. -K! ONLINE


Buruh ditahan miliki 157 butir peluru hidup
Oleh KOSMO!

16 Ogos 2020, 6:36 pm
Oleh ROHANA MOHD. NAWI
KOTA BHARU – Seorang buruh bakal berdepan hukuman mati mandatori selepas ditahan polis ekoran menjadi dalang kegiatan pengedaran dadah jenis ganja seberat 56 kilogram di sekitar negeri ini dalam dua serbuan berasingan di Kampung Bukit Lata dekat Pasir Mas Khamis lalu.
Lelaki berusia 40 tahun itu ditahan dalam serbuan pertama yang dijalankan oleh Pasukan Gerakan Am (PGA) Batalion 9 dalam Ops Benteng di kawasan tersebut.
Ketua Polis Kelantan, Deputi Komiosioner Shafien Mamat berkata, dalam serbuan pada pukul 4.30 pagi itu, anggota PGA telah melakukan pemeriksaan di dalam rumah tersebut.
Katanya, semasa pemeriksaan dijalankan, anggota itu menemui dadah jenis Kodein sebanyak 550 mililiter, satu bungkusan daun kering dipercayai ganja sebanyak 110 gram dan 55 biji erimin-5 seberat 11 gram bernilai RM1,950.
“Selain itu, kita juga menemui sebanyak 157 butir peluru hidup yang disimpan dalam botol berwarna putih.

“Suspek telah dibawa ke Ibu Pejabat Polis Pasir Mas untuk disoal siasat. Selepas lebih 12 jam sesi soal siasat, suspek memaklumkan bahawa terdapat dadah jenis ganja yang disimpan di rumah keluarganya di kampung sama,” katanya pada satu sidang akhbar di Ibu Pejabat Polis Kontinjen Kelantan di sini hari ini.
Katanya, berpandukan arah daripada suspek, polis telah bergegas ke rumah tersebut kira-kira pukul 5 petang hari yang sama.
“Serbuan di rumah itu membawa kepada penemuan sebanyak 56 kilogram ketulan mampat dipercayai ganja yang disimpan di dalam bonet sebuah kereta jenis Proton Wira.
“Nilai pasaran semasa dadah tersebut dianggarkan bernilai RM112,000. Selain diedarkan di negeri ini, dadah tersebut juga dipercayai diedarkan di Lembah Klang,” katanya.
Menurutnya, polis menyita kereta jenis Proton Wira dan sebuah kenderaan pacuan empat roda jenis Isuzu D-Max yang dianggarkan bernilai RM70,000.
Katanya, bekalan dadah itu dipercayai dibeli daripada pembekal dari negara jiran.
“Hasil ujian saringan air kencing mendapati suspek negatif daripada sebarang penyalahgunaan dadah.
“Selain itu, suspek juga mempunyai tiga rekod jenayah iaitu dua berkait kes dadah dan satu kes jenayah,” katanya.
Tambah Shafien, lelaki itu ditahan reman selama lima hari bermula kelmarin sehingga Selasa ini untuk membantu siasatan.
Kes disiasat mengikut Seksyen 39B, 39A(2), 39A(1), Seksyen 12(2) Akta Dadah Berbahaya 1952 dan Seksyen 8(a) Akta Senjata 1960. – K! ONLINE


Enam premis judi online diserbu
Oleh MOHD SYALMIZI HAMID

16 Ogos 2020, 6:45 pm
SEBERANG PERAI – Sebanyak enam premis yang menjalankan kegiatan judi loteri awam haram dan judi online di sekitar daerah Seberang Perai Utara (SPU) diserbu polis semalam.
Operasi kira-kira pukul 2 petang itu menyasarkan masing-masing dua premis di Butterworth dan Tasek Gelugor serta satu di Mak Mandin dan Seri Pinang yang berselindung di sebalik perniagaan tambah nilai telefon dan kedai runcit.
Ketua Polis Daerah SPU, Asisten Komisioner Noorzainy Mohd. Noor berkata, pihaknya turut menahan enam individu dipercayai penjaga premis.
“Mereka yang ditahan adalah lima lelaki dan seorang wanita berusia di antara 19 hingga 46 tahun.
“Polis turut merampas beberapa peralatan yang digunakan untuk menjalankan kegiatan tersebut bersama wang tunai berjumlah RM353,” katanya dalam satu kenyataan di sini hari ini.
Beliau berkata, kes itu disiasat mengikut Seksyen 4A(a) dan Seksyen 4(1)(c) Akta Rumah Judi Terbuka 1953. – K! ONLINE


[VIDEO] Kecederaan Hafizh Syahrin tak serius
Oleh KOSMO!

16 Ogos 2020, 7:03 pm
KUALA LUMPUR – Pelumba Moto2 negara, Hafizh Syahrin yang mewakili pasukan Aspar mengalami kemalangan pada Grand Prix Austria di Litar Red Bull Ring sebentar tadi.
Bagaimanapun, Prinsipal Petronas Yamaha Sepang Racing Team (SRT), Datuk Razlan Razali mengesahkan pelumba berusia 26 tahun itu tidak mengalami kecederaan serius.

Tangkap layar Razali di media sosialnya semalam.

Hafizh terlibat dalam kemalangan pada awal perlumbaan selepas merempuh jentera Enea Bastianini dari pasukan Italtrans Racing. – K! ONLINE


Bomba berjaya pujuk wanita
Oleh KOSMO!

16 Ogos 2020, 6:14 pm
Oleh NOOR HASLIZA NUSI
GEORGE TOWN – Beri mangsa minum sebotol air mineral dan nasihat.
Itulah pendekatan yang dilakukan anggota dari Balai Bomba dan Penyelamat Bagan Jermal ketika memujuk seorang wanita daripada terjatuh dari aras 10, Apartment Taman Bukit Erskine, Tanjung Bungah di sini petang tadi.
Pegawai Operasi, Wan Chik Ariffin Mohd. Ismail berkata, pihaknya menerima panggilan berhubung kejadian berlaku pada pukul 3.54 petang tadi dan tiba ke situ kurang 10 minit kemudian.
“Sebaik tiba di lokasi kejadian mendapati seorang wanita berusia 30-an dalam keadaan sudah mahu melompat ke bawah dari tingkat 10, taman permainan bangunan terbabit.
“Anggota cuba memujuknya secara komunikasi dua hala dan mengarahkan semua penduduk berada di dalam rumah masing-masing ketika itu. Kami juga memberinya minum air mineral,” katanya ketika dihubungi Kosmo! di sini sebentar tadi.

Menurut Wan Chik, mangsa mendakwa dia nekad melakukan perkara sedemikian selepas mengetahui teman lelakinya mempunyai hubungan dengan wanita lain.
“Operasi memujuk mengambil masa kurang 40 minit dan mangsa akhirnya akur dengan nasihat yang diberikan anggota bomba.
“Mangsa kemudiannya diserahkan kepada anggota polis yang turut berada di lokasi kejadian untuk tindakan dan siasatan lanjut,” ujarnya lagi. – K! ONLINE


Lima taman rekreasi di Kuala Muda ditutup
Oleh KOSMO!

16 Ogos 2020, 4:12 pm
Oleh ABD. RAZAK OSMAN
SUNGAI PETANI – Sebanyak lima taman rekreasi awam di bawah Majlis Perbandaran Sungai Petani (MPSP) di daerah Kuala Muda ditutup sementara susulan pandemik Covid-19 bagi Kluster Muda di daerah itu.
Lima kawasan rekreasi tersebut adalah Ujana Perbandaran; Taman Jubli Perak; Taman Awam Bandar Perdana; Taman Rekreasi Bukit Banyan dan Taman Rekreasi Tasik Darulaman Perdana.
Yang Dipertua MPSP, Syed Khairol Anuar Syed Abidin berkata, semua kawasan rekreasi itu ditutup sepenuhnya mulai semalam sehingga tarikh yang akan dimaklumkan kelak.
“Perintah kawalan ini dibuat di bawah Akta Pencegahan dan Pengawasan Penyakit Berjangkit 1988 dan Akta Polis 1967,” katanya dalam satu kenyataan di sini hari ini.
Kata beliau, orang ramai dilarang masuk ke taman rekreasi berkenaan yang kini ditutup dengan pita kuning.

“Polis boleh mengenakan kompaun jika ada yang masih ingkar dengan masuk ke taman rekreasi tersebut,” katanya.-K! ONLINE


235 individu ditahan ingkar PKPP
Oleh AHMAD SHAHERMAN SHAMSURI

16 Ogos 2020, 2:58 pm
KUALA LUMPUR – Seramai 235 individu ditahan atas kesalahan ingkar arahan Perintah Kawalan Pergerakan Pemulihan (PKPP) di seluruh negara semalam.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, seramai 15 individu telah direman manakala 220 individu dikenakan kompaun.
Menurut beliau, antara kesalahan yang dikesan termasuk menjalankan kegiatan pelacuran sebanyak 15 kes, gagal menyediakan peralatan/catitan keluar masuk 26 kes dan premis beroperasi lebih masa 12 kes.
“Turut dikenakan tindakan adalah mereka yang tidak memakai pelitup muka 16 kes, kehadiran orang ramai yang menyukarkan penjarakan sosial 165 kes dan gagal melunaskan bayaran kuarantin satu kes,” katanya dalam satu kenyataan di sini hari ini.
Tambah Ismail Sabri, pasukan pematuhan juga telah membuat pemeriksaan di 4,142 buah pasar raya; restoran (5,818); penjaja (1,640); kilang (1,622); bank (3,849) dan pejabat kerajaan (916).
“Selain itu, turut dipantau 1,587 terminal pengangkutan darat, 378 terminal pengangkutan air serta 99 terminal pengangkutan udara,”ujarnya.-K! ONLINE


26 kes baharu, enam di Kluster Tawar
Oleh NOR IDAYU BOSRO

16 Ogos 2020, 6:42 pm
PUTRAJAYA – Kluster Tawar terus merekodkan peningkatan kes jangkitan Covid-19 apabila mencatatkan enam kes baharu dengan lima di Kedah dan satu di Pulau Pinang.
Ketua Pengarah Kesihatan, Datuk Dr. Noor Hisham Abdullah berkata, angka itu adalah sebahagian daripada 25 kes positif yang dilaporkan setakat hari ini dengan jumlah kumulatif kes jangkitan Covid-19 di Malaysia sebanyak 9,200.
Beliau berkata, terdapat sembilan kes penularan tempatan melibatkan tujuh warganegara dan dua bukan warganegara manakala baki 16 kes adalah kes import.
“Daripada jumlah tersebut, enam dilaporkan di Kluster Tawar dan satu melibatkan kes saringan prapembedahan di Hospital Queen Elizabeth, Sabah.
“Kes penularan tempatan dalam kalangan bukan warganegara pula dikesan di Kuala Lumpur yang merupakan saringan rawak di tempat kerja oleh Pejabat Kesihatan Daerah (PKD) membabitkan dua pekerja kedai makan,” katanya dalam satu kenyataan di sini hari ini.
Beliau berkata, pihak PKD akan menjalankan pengesanan kes secara aktif di kedai makan terbabit dengan mengambil persampelan dan menjalankan siasatan lanjut selepas notis penutupan premis itu tular di media sosial hingga menimbulkan sedikit keresahan dalam kalangan pelanggan.

“Kedai makan tersebut telah ditutup buat sementara waktu bagi tujuan pembersihan dan nyahkuman,” katanya.
Dalam pada itu, Noor Hisham berkata, Kluster Sala dan Kluster Muda tidak melaporkan kes baharu hari ini.
Katanya, tiga lagi kluster ditamatkan iaitu Jeti Kuching di Sarawak serta PUI Ramnad dan Restoran Kuala Lumpur yang dikesan di ibu negara.
“Kluster Jeti Kuching sebelum ini merekodkan dua kes manakala PUI Ramnad (tiga kes) dan Restoran Kuala Lumpur (dua kes). Tiada kes kematian dilaporkan di ketiga-tiga kluster,” katanya. -K! ONLINE


Gempa bumi 5.5 skala richter gegar Filipina
Oleh AHMAD SHAHERMAN SHAMSURI

16 Ogos 2020, 3:57 pm
KUALA LUMPUR – Jabatan Meteorologi Malaysia (Met Malaysia) memaklumkan satu kejadian gempa bumi dilaporkan berlaku Mindanao, Filipina kira-kira pukul 3.22 petang tadi.
Met Malaysia menerusi Facebooknya berkata, gempa bumi berukuran 5.5 skala richter itu dilaporkan berlaku pada jarak 123 kilometer (km) barat daya Cotabato City pada kedalaman 578 km.
Bagaimanapun, tiada ancaman tsunami kepada Malaysia.-K! ONLINE


Sempadan Malaysia-Singapura buka bermula esok
Oleh KOSMO!

16 Ogos 2020, 1:28 pm
Oleh KHAIRUL MOHD. ALI
PASIR GUDANG – Kerajaan bersiap siaga sepenuhnya menjelang pembukaan fasa pertama sempadan Malaysia – Singapura bermula esok yang telah ditutup sejak Mac lalu akibat pandemik Covid-19.
Menteri Pengangkutan, Datuk Seri Dr. Wee Ka Siong berkata, pembukaan itu melibatkan kemudahan Laluan Hijau Timbal Balik (RGL) dan Peraturan Ulang Alik Berkala (PCA).
Menurutnya, Wisma Putra dan pihak berkuasa Singapura telah melakukan perbincangan teliti sebelum mencapai persetujuan pembukaan sempadan.
“Apa yang dibincangkan akan bermula esok, apa kategori dan berapa jumlah yang dibenarkan juga telah ditetapkan.
“Bila sesuatu keputusan dibuat sudah tentu ia melibatkan pelarasan daripada semua agensi kerajaan. Tidak timbul masalah berhubung perkara itu,” katanya.

Beliau berkata demikian dalam sidang akhbar yang diadakan selepas menyempurnakan upacara pembukaan rasmi Sekolah Jenis Kebangsaan Cina Ladang Grisek, di sini hari ini.
Turut hadir, Timbalan Menteri Pendidikan, Datuk Dr. Mah Hang Soon.
Ka Siong turut memberitahu, pembukaan sempadan secara berperingkat itu akan turut memberi kesan positif kepada sektor terlibat, khususnya pengangkutan awam.
Terdahulu, kerajaan membenarkan pembukaan sempadan bermula esok melibat kemudahan RGL dan PCA.
RGL menetapkan 400 individu warga asing yang menetap di Singapura yang mahu memasuki Malaysia bagi tempoh singkat untuk tujuan rasmi dan urusan perniagaan dalam tempoh seminggu.
Manakala PCA pula membenarkan seramai 2,000 individu sehari melibatkan warganegara Singapura dan penduduk tetap di Singapura yang mempunyai Pas Lawatan Sosial Jangka Panjang (PLSJP) untuk bekerja dan berniaga. -K! ONLINE


9 kampung Orang Asli buat kawalan pergerakan
Oleh KOSMO!

16 Ogos 2020, 1:44 pm
Oleh MOHAMAD FAHD RAHMAT
KLUANG – Sembilan perkampungan Orang Asli di sekitar Kahang mengambil inisiatif mengetatkan kawalan pergerakan keluar masuk ke kampung mereka dari pukul 7 pagi hingga 8 malam sahaja.
Pengerusi Jawatankuasa Kesihatan dan Alam Sekitar Negeri Johor, R.Vidyananthan berkata, langkah itu perlu bagi memastikan supaya wabak COVID 19 tidak menular ke dalam penempatan mereka.
Beliau berkata, Batin di setiap kampung juga bertindak sebagai barisan hadapan kerajaan dengan menerangkan prosedur operasi standard (SOP) berkenaan yang wajib dipatuhi.
“Sembilan perkampungan Orang Asli di Pekan Kahang digesa memainkan peranan masing-masing supaya wabak COVID 19 tidak menular ke dalam penempatan mereka.
“Semua tok batin harus membuat perancangan terperinci bagi menghalang perkara ini berlaku di kediaman masing-masing dengan memberikan penerangan kepada penduduk berkaitan SOP yang sudah ditetapkan.

“Selain itu, langkah mengambil sukatan suhu badan dan butir-butir peribadi pengunjung perlu diteruskan bagi membolehkan ianya dikesan sekiranya berlaku penularan di satu-satu kampung itu,”katanya.
Vidyananthan berkata demikian kepada penduduk ketika merasmikan Sambutan Hari Orang Asli peringkat Dewan Undangan Negeri (DUN) Kahang di Kampung Orang Asli Berasau di Pekan Kahang di sini.
Hadir sama, Pengarah Kemajuan Orang Asli Negeri Johor, Faisal Long, Pegawai Agensi Anti Dadah Kebangsaan (AADK) Daerah Kluang, Haslinda Husin dan Timbalan Ketua Umno Bahagian Sembrong, Datuk Abdul Ghani Abdul Rashid.
Menurut Vidyananthan, sekiranya semua langkah pencegahan wabak COVID19 diamalkan segenap lapisan masyarakat termasuk penduduk Orang Asli rantaian penularan wabak maut berkenaan pasti dapat diputuskan.-K! ONLINE


Kedah tidak syor PKPD Temco seluruh negeri
Oleh NORLIDA AKMAR IDROS

16 Ogos 2020, 12:51 pm
SIK – Kerajaan Negeri Kedah menolak kemungkinan pelaksanaan Perintah Kawalan Pergerakan Diperketatkan (PKPD) Secara Pentadbiran (Temco) di seluruh negeri itu susulan penularan Covid-19 bagi empat kluster di enam daerah negeri tersebut.
Empat kluster berkenaan adalah Kluster Sivagangga, Kluster Tawar, Kluster Muda dan Kluster Sala yang meliputi daerah Kubang Pasu, Padang Terap, Kulim, Baling, Kuala Muda dan Yan.
Menteri Besar, Muhammad Sanusi Md. Nor berkata, pelaksanaan PKPD Temco bagi seluruh negeri tidak termasuk dalam senarai syor yang akan dicadangkan kerajaan negeri kepada Majlis Keselamatan Negara (MKN).
“Syor-syor berhubung tindakan dalam menangani Covid-19 ini termasuk PKPD Temco akan dikemukakan dalam Mesyuarat Khas Jawatankuasa Keselamatan Negeri yang turut dihadiri Pengarah Kesihatan negeri dan pihak MKN di Wisma Darul Aman di Alor Setar malam ini,” katanya.
Beliau berkata demikian selepas Majlis Penyerahan Sumbangan Bantuan Bank Rakyat berjumlah RM97,000 bagi program baik pulih rumah kepada 11 asnaf di Hotel Sik Inn di sini hari ini.
Kata Muhammad Sanusi, keputusan berhubung sebarang pelaksaan PKPD Temco di kawasan lain selain di daerah Kubang Pasu dan Padang Terap hanya akan diputuskan MKN seterusnya diumumkan oleh Menteri Kanan (Keselamatan), Datuk Seri Ismail Sabri Yaakob.

“Kita tidak mempunyai kuasa untuk mengumumkan PKPD Temco dan apa sahaja arahan akan dikeluarkan MKN dan ia mungkin dibuat berdasarkan jumlah kes di kawasan terlibat,” ujarnya.
Menurut beliau, pihaknya memahami kesukaran dialami penduduk, namun PKPD Temco perlu dilaksanakan untuk keselamatan semua.
“Kita akui ekonomi di kawasan dilaksanakan PKPD Temco seperti di Napoh terjejas teruk apabila perniagaan terpaksa ditutup dan penduduk yang dikuarantin tidak dibenarkan bekerja,” jelasnya.
Muhammad Sanusi pada masa sama menasihatkan penduduk dalam kawasan kluster yang belum diumumkan PKPD Temco agar menangguhkan kenduri, keramaian dan sebarang perhimpunan bagi mengelakkan penularan Covid-19.
“Saya juga ingin mengingatkan orang ramai agar tidak menyebarkan berita palsu yang boleh mencetuskan panik dan kebimbangan dalam kalangan penduduk,” katanya.-K! ONLINE


Suri rumah rugi RM2.4 juta diperdaya Macau Scam
Oleh NUR HUDA MUSA

16 Ogos 2020, 12:59 pm
KUALA LUMPUR – Seorang suri rumah kerugian RM2.4 juta selepas terpedaya dengan sindiket Macau Scam, April lalu
Mangsa berusia 60 tahun dikatakan menerima panggilann telefon daripada Telekom yang mengatakan dirinya mempunyai tunggakan bil.
Ketua Polis Daerah Serdang, Asisten Komisioner Ismadi Borhan berkata, mangsa kemudiannya disambungkan ke Balai Polis Kuantan untuk pemeriksaan.
“Mangsa kemudian diberitahu terlibat dalam kegiatan pengedaran kad kredit palsu dan penggubahan wang.
“Mangsa yang takut dengan ugutan suspek mengikuti arahan suspek yang mengarahkan dirinya memindahkan wang simpanan berjumlah RM2.4 juta ke akaun tetap miliknya,” katanya dalam satu kenyataan hari ini.
Ismadi berkata, mangsa diarahkan untuk membuka satu akaun baharu di RHB Bank sebelum, suspek memindahkan semua wang dari bank tersebut ke 23 akaun bank milik individu yang tidak dikenali.

“Segala ciri keselamatan akaun bank itu juga diberikan kepada suspek kononnya untuk memudahkan siasatan
“Mangsa sedar dirinya ditipu pada 12 Ogos lalu apabila suspek menghubungi pengadu untuk membuat pindahan wang ke akaun yang lain dan mengugut pihak polis akan melakukan tangkapan sekiranya mangsa gagal memberi kerjasama,” katanya.
Ismadi berkata, masyarakat dinasihatkan jangan panik dengan panggilan sebegitu dan sebaiknya terus hubungi pihak yang berkaitan bagi membuat pengesahan lanjut. -K! ONLINE


Ernie, Syamel sah bertunang
Oleh NUR EMIRA SAIZALI

16 Ogos 2020, 1:21 pm
KUALA LUMPUR – Spekulasi cinta antara pasangan duet popular Ernie Zakri dan Syamel akhirnya terjawab selepas pasangan itu mengikat tali pertunangan dalam sebuah majlis tertutup di kediaman Ernie semalam.
Berita gembira tersebut dikongsi Ernie atau Nur Ernie Shahirah Zakri, 28, dalam satu hantaran menerusi Instagramnya yang memaparkan majlis pertunangannya bersama Syamel atau nama sebenarnya Syameel Aqmal Mohd Fodzly, 27.
Menerusi hantaran tersebut, Ernie mengucapkan terima kasih atas segala doa yang dititipkan buat mereka.
“Alhamdulillah. Terima kasih mendoakan yang baik-baik untuk kami. Semoga dipermudahkan urusan hingga akhir hayat.
“Semoga perjalanan yang bermula dengan majlis pertunangan yang serba sederhana bersama kaum keluarga ini diredhai dan diberkati,” katanya.
Difahamkan, pada majlis tersebut, pihak Syamel menyerahkan tiga dulang hantaran, berbalas lima dulang daripada Ernie.

Dalam majlis tersebut juga, Ernie dan Syamel mengenakan persalinan sedondon berwarna kelabu. K!ONLINE


Pro Canselor UiTM meninggal dunia
Oleh MOHD YUNUS YAKKUB

16 Ogos 2020, 2:50 pm
SHAH ALAM – Pro Canselor Universiti Teknologi Mara (UiTM), Tan Sri Dr. Abdul Rahman Arshad meninggal dunia kira-kira pukul 10.45 pagi tadi.
Allahyarham menghembuskan nafas terakhir di kediamannya di Taman Ampang Utama, Ampang dekat sini.
Jenazah kini sedang disolatkan di Masjid Jamiul Huda Ampang sebelum dikebumikan di Kampung Air Limau, Melaka.
Perkara itu disahkan oleh Pejabat Pendaftar UiTM dalam kenyataan menerusi aplikasi WhatsApp.
Allahyarham Abdul Rahman yang dilahirkan di Masjid Tanah, Melaka dilantik sebagai Pro Canselor UiTM pada 15 Disember 2002. -K!ONLINE


113 saman dikeluarkan dalam Op Sepadu IPD Nilai
Oleh KOSMO!

16 Ogos 2020, 2:45 pm
Oleh AFIFI HAFIZ MOHD NOR
NILAI – Sebanyak 113 saman dikeluarkan Ibu Pejabat Polis Nilai malam semalam dalam Op Bersepadu Cegah Samseng Jalan.
Ketua Polis Daerah Nilai, Superintendan Mohd Nor Marzukee Besar, berkata hasil operasi itu pihaknya telah mengeluarkan 113 saman.
Katanya, seramai 97 individu diperiksa dalam operasi itu berusia antara 16 hingga 30 tahun.
“Antara kesalahan yang disaman berkaitan tiada cermin sisi, nombor plat, ekzos dan lesen.
“Selain itu tidak mempamer ‘P’ dan tayar botak turut di saman, “ katanya dalam satu kenyataan di sini.

Tambahnya, dalam masa yang sama Op motosikal yang fokus kepada enam kesalahan utama turut dijalankan serentak.
“Tujuan operasi untuk melakukan pemeriksaan motosikal yang menggunakan laluan itu.
“Motosikal yang membuat pengubahsuaian tanpa kebenaran dibawa balik ke Balai Polis Trafik Nilai untuk tindakan lanjut,” tambahnya.
Jelasnya, operasi yang bermula pukul 11 malam itu tamat pada pukul 5 pagi di Jalan Persiaran Pusat Bandar di sini.
“Operasi itu dikendalikan Bahagian Siasatan dan Penguatkuasaan Trafik disertai satu pegawai dan 17 anggota.” ujarnya. -K! ONLINE


Kontraktor maut digilis
Oleh KOSMO!

16 Ogos 2020, 12:56 pm
Oleh NOR AZIHAN MD. GHAZALI
KLANG – Seorang kontraktor warga emas maut selepas motosikal ditunggangi dilanggar dari belakang sebelum tercampak lalu digilis kenderaan di Lebuhraya Selat Klang Utara di sini, pagi tadi.
Dalam kejadian pukul 7.47 pagi, mangsa berusia 62 tahun warga Indonesia yang bertaraf pemastautin tetap meninggal dunia di lokasi kejadian akibat parah di kepala.
Ketua Polis Daerah Klang Utara, Asisten Komisioner Nurulhuda Mohd Salleh berkata, kejadian dikatakan berlaku apabila sebuah kenderaan jenis Honda City berusia 22 tahun mengubah laluan dari lorong kanan ke kiri sebelum melanggar belakang motosikal jenis Honda Wave ditunggangi mangsa.
“Akibat pelanggaran itu, mangsa tercampak mengenai cermin hadapan sebelah kanan Honda City sebelum terjatuh di lorong paling kanan.
“Sebuah kenderaan jenis Proton Saga dipandu lelaki berusia 27 tahun dari arah belakang tidak sempat mengelak dan menggilis mangsa,” katanya dalam kenyataan di sini hari ini.

Nurulhuda menambah, mangsa parah di kepala disahkan meninggal dunia di lokasi kejadian dan mayatnya telah dihantar ke Hospital Tengku Ampuan Rahimah di sini.
Kes disiasat mengikut Seksyen 41(1) Akta Pengangkutan Jalan 1987. -K! ONLINE


Pusat jualan dan servis Oppo dibuka di KTCC
Oleh KOSMO!

16 Ogos 2020, 2:25 pm
Oleh NORADILA MAHAMAD
KUALA TERENGGANU – Syarikat pengeluar telefon pintar, Oppo Malaysia melancarkan pusat jualan dan servis yang pertama di negeri ini dan Pantai Timur di pusat membeli-belah, KTCC Mall di sini.
Pengarah Runcit Oppo Malaysia, Dany Ding berkata, pusat jualan dan servis tersebut merupakan yang kelima beroperasi di negara ini.
“Pelanggan boleh merasai pengalaman mencuba variasi model telefon pintar jenama Oppo termasuk Reno 4 yang baru dilancarkan awal bulan ini di pusat jualan dan servis ini.
“Kerosakan telefon pintar juga boleh dibaiki di pusat jualan dan servis tersebut dalam tempoh seawal sejam sahaja,” katanya di sini hari ini.
Pusat Jualan dan Servis Oppo Terengganu tersebut dilancar oleh Ketua Pegawai Eksekutif Oppo Malaysia, Garry Gong.

Dany memberitahu, syarikatnya juga akan membuka cawangan keenam pusat jualan dan servis di IOI Mall, Putrajaya pada minggu depan.
Dalam pada itu, beliau memberitahu, model Reno 4 telah berjaya dijual hampir 2,000 unit dalam tempoh dua minggu pelancarannya.
“Permintaan terhadap telefon pintar jenama Oppo tidak terjejas walaupun ketika pandemik Covid-19 pada waktu ini.
“Telefon pintar Oppo masih mendapat permintaan tinggi terutama dalam kalangan generasi muda kerana kelebihannya menghasilkan foto swa foto yang berkualiti tinggi,” katanya. – K! ONLINE


Maqis Kelantan rampas 6.3 tan sayur
Oleh KOSMO!

16 Ogos 2020, 12:54 pm
Oleh YATIMIN ABDULLAH
RANTAU PANJANG – Jabatan Perkhidmatan Kuarantin dan Pemeriksaan Malaysia (Maqis) Kelantan berjaya mematahkan cubaan membawa masuk sayur dan buah-buahan segar seberat 6.3 tan tanpa permit dari negara jiran kelmarin.
Rampasan itu dilakukan di Imigresen, Kuarantin dan Keselamatan (ICQS) di sini selepas menahan empat buah lori ketika memasuki sempadan negara.
Pengarah Maqis Kelantan, Mohd. Azam Yahya berkata, rampasan tersebut membabitkan nilai keseluruhan berjumlah RM9,400.
Katanya, Maqis turut merampas 30 kilogram ikan bilis dalam operasi tersebut.
“Siasatan awal mendapati, kebanyakan kesalahan yang dilakukan oleh syarikat sama dengan tidak mematuhi peraturan ditetapkan oleh Maqis.

“Tindakan itu secara tidak langsung memperlihatkan sikap keras kepala pihak berkenaan dengan mengulangi kesilapan tersebut,” katanya dalam satu kenyataan di sini hari ini.
Katanya, Maqis Kelantan tidak akan berkompromi dengan mana-mana individu atau syarikat yang sengaja melanggar peraturan.
Tambah Mohd. Azam, pihaknya juga akan terus meningkatkan kawalan di semua ICQS di negeri ini menerusi jalinan kerjasama dengan pelbagai agensi penguatkuasa di sempadan.
“Langkah itu bagi memastikan semua barangan yang diimport itu bebas ancaman perosak, penyakit serta bahan cemar.
“Hal ini bagi menjamin keselamatan keluaran pertanian yang memasuki negara dan mematuhi syarat serta peraturan ditetapkan kerajaan,” katanya.
Kes disiasat mengikut Seksyen 11(1), Akta Perkhidmatan Kuarantin dan Pemeriksaan Malaysia 2011 (Akta 728). – K!ONLINE


‘Kami akan lebih mengganas’
Oleh KOSMO!

16 Ogos 2020, 10:06 am
LISBON – Bek kanan Bayern Munich, Joshua Kimmich percaya kemenangan 8-2 ke atas Barcelona pada suku akhir Liga Juara-Juara awal pagi semalam membuktikan mereka serius mahu bergelar juara musim ini.
Kimmich menganggap pesta gol di Estadio Da Luz itu adalah sesuatu yang kejam dilakukan ke atas pasukan berprestij Eropah seperti Barcelona.
“Saya boleh katakan aksi pasukan kali ini cukup ‘brutal’. Kami sendiri tidak percaya mampu menjaringkan lapan gol ke atas Barcelona.
“Kami akan lebih mengganas di peringkat separuh akhir nanti,” katanya.
Sementara itu, Thomas Muller yang meledak dua gol ke atas Barcelona, turut senada dengan Kimmich apabila menyifatkan tahap keyakinan tinggi para pemain selain taktikal permainan yang berhasil adalah kunci kepada kemenangan tersebut.
“Sukar untuk saya menggambarkan perasaan ketika ini tetapi salah satu faktor kejayaan kami adalah momentum pemain dan semangat pasukan untuk melakar kejayaan dalam kejohanan ini,” jelasnya. – AGENSI


Kepala anak kecil tertusuk besi keluli
Oleh KOSMO!

16 Ogos 2020, 10:22 am
BEIJING – Seorang kanak-kanak lelaki berumur satu tahun nyaris maut selepas kepalanya tertusuk sebatang besi keluli dalam satu kejadian di China semalam, lapor portal Daily Mail.
Bapa mangsa berkata, anaknya sedang bermain di luar rumah mereka lalu tergelincir dan kepala tertusuk batang besi yang terjulur atas penutup lurang.
“Saya berlari ke arah anak dan segera memeriksa keadaannya. Secara jujur, keadaan nampak tidak baik kerana ada besi menusuk ke dalam kepala,” katanya.
Bapa mangsa menggunakan alat pemotong playar untuk memotong batang besi itu dan membawa anaknya ke sebuah hospital di bandar Jinan, wilayah Shandong di China pada Khamis lalu untuk rawatan.
Sekumpulan pakar bedah yang diketuai Pengarah Unit Neurosurgeri, Dr. Wang Guangning melakukan pembedahan selama satu jam untuk mengeluarkan batang besi berkenaan.

https://videos.dailymail.co.uk/video/mol/2020/08/14/8827160527348154323/640x360_MP4_8827160527348154323.mp4
“Semasa pesakit tiba ke hospital ini, dia berada dalam keadaan kritikal. Anak kecil ini bergelut untuk terus kekal sedar dan menunjukkan tanda-tanda demam,” katanya.

Imbasan X-ray menunjukkan besi itu hampir memecahkan pembuluh darah di dalam kepala iaitu pada perbezaan jarak kirakira 5 milimeter.
Kanak-kanak itu berada dalam keadaan stabil tetapi masih berada di wad hospital untuk pemeriksaan lanjut. – AGENSI


Berpelampung kibar Jalur Gemilang
Oleh KOSMO!

16 Ogos 2020, 12:23 pm
Oleh NOOR HAYATI MAMAT
HULU TERENGGANU – Seramai 63 orang menyertai aktiviti bermain pelampung sambil mengibarkan Jalur Gemilang di Sungai Berang berhampiran Kampung Menerong, Kuala Berang di sini hari ini.
Penyelaras program, Mohd. Irwan Abdul Jalil berkata, program yang julung kali diadakan itu bertujuan menyemarakkan sambutan Hari Kebangsaan ke-63.
“Mereka menyelusuri Sungai Berang dengan tiub air (pelampung) sambil mengibarkan Jalur Gemilang.
“Sepanjang tujuh kilometer laluan mereka berpelampung, puluhan Jalur Gemilang juga dipacak di kiri kanan tebing sungai, ” katanya di sini hari ini.
Mohd. Irwan yang juga Pengerusi Experience Terengganu, perjalanan peserta program Tubing Merdeka terbabit mengambil masa kira-kira tiga jam bermula dari Kampung Menerong, Kuala Berang hingga ke Kampung Pengkalan Ajal, Ajil di sini.

Beliau berkata, sepanjang perjalanan itu, peserta menikmati kejernihan air Sungai Berang dan pemandangan semulajadi yang mengasyikkan ala Little Amazon.
“Program menyelusuri sungai ini juga mengimbau kehidupan masyarakat tempatan zaman silam yang menjadikan pengangkutan air sebagai medium utama untuk bergerak,” katanya. – K! ONLINE


Bercintalah Syazwan, Wan Sharmila
Oleh KOSMO!

16 Ogos 2020, 10:02 am
Drama 7 Hari Mencintaiku 2 memang beri impak besar kepada pencinta drama Melayu.
Penangan drama itu bukan kecil anak tau, sampaikan gambar lampau para pelakonnya turut digeledah netizen. Merecik keluar air mata gelak dibuatnya.
Tapi ada satu perkara yang netizen harapkan sangat daripada drama ini. Ramai yang mendoakan agar pelakon comel manja Wan Sharmila dan si nakal, Syazwan Zulkifly bercinta betul-betul.
Kata peminat, mereka berdua serasi digandingkan bersama, nampak romantik sangat watak Sofi dan Helmi.
Diva pun tengok lakonan mereka dan memang tak dinafikan tahap romantik Syazwan dan Lala (nama panggilan untuk Wan Sharmila) dah macam suami isteri. Tak kekok langsung. Mungkin kerana kedua-dua mereka pun memang pelakon yang hebat, berilah watak apa sahaja, memang menjadi.
Tapi tak salah kalau semua itu jadi realiti bukan? Dua-dua pun masih bujang, kalau bercinta betul-betul pun ramai yang sedang panjatkan doa.

DIVA: Sekarang, penerbit dan penulis skrip drama 7 Hari Mencintaimu 2 sudah buar repot polis pasal orang sebarkan penamat drama tersebut dalam media sosial. Siapa yang buat kerja tak bertanggungjawab itu, sila padan muka!


Ayda, Nabil macam tak matang – netizen
Oleh KOSMO!

16 Ogos 2020, 10:02 am
KISAH cinta Ayda Jebat dan Nabil Mahir sudah bukan rahsia lagi. Itu kenyataan, namun Diva dengar ramai yang sudah muak dengan kisah mereka. Diva pun sama, nak tadah telinga mendengar cakap-cakap teman pasal pasangan itu pun, rasa macam tak kuasa. Bukan apa, malas nak dengan cemuhan mereka yang menyampah tengok perangai Ayda dan Nabil.
Ada yang kata, sejak mereka bertunang pada akhir April lalu, makin menjadi-jadi pula perangai tidak matang yang ditayang mereka dalam media sosial.
Mana tidaknya, sejak awal Perintah Kawalan Pergerakan (PKP) dilaksanakan, selalu sangat pasangan itu muat naik pelbagai jenis video aksi mesra.
Ada video kelakar, video TikTok dan macam-macam lagilah. Bagi mereka mungkin kelakar tetapi bagi netizen, rasa meluat.
Kalau baca komen-komen netizen, ramai yang meluahkan rasa kecewa kerana bagi mereka Ayda dan Nabil seperti tidak matang, macam budak-budak. Banyak kali Diva baca komen, memang ramai yang tidak begitu gemar dengan cara pasangan ini bergurau.
Setahu Diva, perangai Nabil memang begitu, suka bergurau cara kasar tapi tak sangka pula Ayda pun turut sama terjebak sama. Mungkin itu sisi lain dia yang semua tak pernah tahu. Suka mencuba perkara baru agaknya.

Ada juga yang mempersoalkan tentang status mereka sebagai pasangan bertunang yang katanya tidak manis beraksi begitu. Bila agaknya nak kahwin?
DIVA: Seronok tengok rancangan Next To Neelofa. Banyak perkara positif yang boleh dipelajari daripada rancangan itu.


Fernandes idam status penjaring terbanyak Liga Europa
Oleh MOHD KHAIRI MOHAMAD

16 Ogos 2020, 10:04 am
COLOGNE – Bintang Manchester United, Bruno Fernandes percaya dia mempunyai kemampuan untuk merobek gawang gol jaguh Sepanyol, Sevilla menjelang aksi separuh akhir Liga Europa di Stadium Rhein Energie awal pagi esok.
Pemain tengah berusia 26 tahun itu ketika ini berada pada tahap terbaik apabila mengungguli carta penjaring terbanyak Liga Europa dengan tujuh gol.
Tonggak Portugal itu yakin mampu menambah koleksi jaringannya dengan bantuan Marcus Rashford, Mason Greenwood dan Anthony Martial sekali gus membantu United mengetepikan cabaran Sevilla untuk mara ke final Liga Europa.
“Saya percaya jumlah gol saya sekarang boleh bertambah kerana United memiliki trio serangan yang berkualiti seperti Rashford, Greenwood dan Martial.
“Saya mahu meraih anugerah penjaring terbanyak dan pada masa sama memenangi trofi Liga Europa bersama United.
“Jadi, saya perlu terus menjaringkan gol kerana kami akan tersingkir kalau tewas kepada Sevilla dalam aksi itu,” katanya.

Bekas pemain Sporting Lisbon itu juga menegaskan, hasratnya untuk mencipta nama selaku penjaring gol ke atas Sevilla bukan kerana mengejar gelaran individu, sebaliknya mahu memastikan United menang dalam perlawanan tersebut.
Fernandes adalah nadi penting United apabila dia sudah menjaringkan 11 gol daripada 21 penampilan dalam semua kejohanan walaupun kebanyakannya melalui sepakan penalti sejak berhijrah daripada Sporting pada Januari lalu. – AGENSI


Barcelona dirundung malapetaka
Oleh KOSMO!

16 Ogos 2020, 10:05 am
LISBON – Kekalahan 2-8 yang direkodkan oleh Barcelona kepada Bayern Munich pada aksi suku akhir Liga Juara-Juara di Estadio Da Luz awal pagi semalam boleh dianggap sebagai malapetaka paling menyedihkan buat skuad gergasi Sepanyol itu.
Ia adalah kekalahan terburuk Barcelona dalam tempoh 74 tahun selepas kali terakhir The Catalan pernah diaibkan 0-8 Sevilla sewaktu menghadapi saingan Piala Raja Sepanyol pada 1946.
Keputusan itu bagaikan boleh dijangka selepas melihat situasi pengendali Barcelona, Quique Setien menguruskan barisan pemainnya sejak mengambil kerusi panas sebagai ketua jurulatih jaguh La Liga tersebut daripada Ernesto Valverde pada Januari lalu.
Setien sememangnya gagal mengharmonikan bilik persalinan pasukannya sehingga kapten, Lionel Messi secara jelas menunjukkan dia sendiri tidak ‘sebulu’ dengan pengendali itu selepas gagal mempertahankan kejuaraan La Liga musim ini.
“Saya seorang tidak boleh memenangi perlawanan-perlawanan besar kerana saya bukan Cristiano Ronaldo (penyerang Juventus),” kata Messi.
Kini, aksi ‘ala kadar’ yang dipamerkan Barcelona sehingga dibelasah Bayern telah mencetuskan tanda tanya sama ada aura The Catalan sudah tenggelam atau ia adalah protes sepenuhnya oleh barisan pemain pasukan itu.

Presiden Barcelona, Josep Maria Bartomeu percaya rombakan secara menyeluruh akan dilakukan dalam masa terdekat selepas menyaksikan pasukannya menamatkan musim tanpa sebarang kejuaraan utama buat pertama kali sejak 2008.
“Kekalahan ini adalah malapetaka buat kami dan saya percaya sesuatu perlu dilakukan secepat mungkin. Saya tidak tahu kenapa perkara ini boleh berlaku tetapi apa yang pasti tiada alasan boleh diberikan terhadap keputusan memalukan ini.
“Secara keseluruhan, apa yang kami boleh lakukan ketika ini adalah memohon maaf kepada penyokong. Mereka terpaksa menyaksikan aksi pasukan yang begitu lemah dan jauh daripada kualiti yang setanding dengan Bayern,” katanya.
Difahamkan, antara keputusan utama yang akan dibuat pihak pengurusan Barcelona dalam masa terdekat adalah memecat Setien. – AGENSI


Taiwan beli 66 jet pejuang F-16 bernilai RM260 bilion
Oleh KOSMO!

16 Ogos 2020, 11:18 am
WASHINGTON – Taiwan memuktamadkan perjanjian pembelian jet pejuang F-16 bernilai AS$62 bilion (RM260 bilion) keluaran firma Amerika Syarikat (AS), Lockheed Martin kelmarin.
Sebelum ini, Pentagon ada mengumumkan transaksi pembelian kontrak selama 10 tahun itu tanpa mendedahkan pihak pembeli. Bagaimanapun, satu sumber yang mempunyai maklumat berhubung perjanjian itu mengesahkan Taiwan ialah negara pembeli kepada agensi berita AFP.
Tahun lalu, Taiwan memperoleh kebenaran daripada Washington untuk pembelian sebanyak 66 buah jet F-16 generasi baharu, satu langkah memperbaharui sistem pertahanan Taipei.
Langkah itu dijangka menimbulkan kemarahan Beijing kerana China menganggap Taiwan adalah sebahagian daripada wilayahnya. Taiwan pernah membeli sejumlah jet F-16 pada tahun 1992.
Menurut Pentagon, kontrak itu melibatkan penghantaran tempahan awal sebanyak 90 buah jet pejuang, lengkap dengan teknologi baharu serta persenjataan moden.
Beijing menegaskan, Taiwan, sebuah pulau dengan populasi 23 juta penduduk yang ditadbir sendiri sejak tahun 1949 adalah sebahagian daripada wilayahnya dan berjanji akan bertindak balas secara keras jika Taipei cuba menuntut kemerdekaan.

Washington masih kekal sebagai sekutu paling kuat Taiwan dan menjadi pembekal utama senjata kepada Taipei.
Kontrak pembelian dengan Lockheed muncul pada ketika Beijing dilihat meluaskan campur tangan di Hong Kong dengan menguatkuasakan undang-undang keselamatan ke atas hab perniagaan global itu, satu langkah mencetuskan kebimbangan di Taiwan. – AFP


Wan Fayhsal ketua baharu Armada
16 Ogos 2020, 11:47 am
KUALA LUMPUR – Timbalan Menteri Belia dan Sukan, Wan Ahmad Fayhsal Wan Ahmad Kamal diangkat menjadi Ketua Angkatan Bersatu Anak Muda (Armada) selepas menewaskan lawan tunggalnya, Muzammil Ismail dalam pemilihan parti semalam.
Keputusan diumumkan Pengerusi Jawatankuasa Pemilihan Bersatu, Syed Hamid Albar.
Wan Fayhsal menerusi hantaran ringkas di laman Facebook merakamkan penghargaan kepada ahli Armada.
“Kita akan terus menggembleng tenaga bagi membina Malaysia yang lebih baik, insya Allah.
“Semoga semua kita terus ikhlas dan istiqamah bagi menyumbang kepada agama, bangsa dan negara,” menurut kenyataan di laman Facebooknya.
Naib Ketua Armada disandang oleh Ceasar Mandela Malakun yang menewaskan empat calon lain, iaitu Ashraf Mustaqim Badrul Munir, Anas Akashah Nazri, Adam Asmuni dan Muhammad Syafiq Aziz.

Seramai 9,469 perwakilan mengambil bahagian dalam pengundian semasa persidangan bahagian Armada. -K! ONLINE


Pentagon tubuh pasukan siasat UFO
Oleh KOSMO!

16 Ogos 2020, 10:11 am
WASHINGTON – Pentagon kelmarin mengesahkan pihaknya akan menubuhkan satu pasukan petugas baharu di bawah Tentera Laut Amerika Syarikat (AS) untuk menjalankan siasatan terhadap dakwaan penemuan atau penampakan objek terbang tidak dikenali (UFO).
Jabatan Pertahanan berharap dengan penubuhan Pasukan Petugas Fenomena Udara Tidak Dikenal Pasti (UAPTF), ia dapat membantu ‘meningkatkan pemahaman dan memperoleh maklumat lebih jelas berhubung sifat serta asal usul UAP’, menurut jurucakap Susan Gough dalam satu kenyataan.
Tentera AS sebenarnya lebih bimbang tentang ‘fenomena udara tidak dikenal pasti’ yang mempunyai kaitan dengan musuh di Bumi berbanding pencerobohan makhluk asing.
Washington secara khususnya lebih bimbang terhadap keupayaan pengintipan China, menggunakan peranti dron dan objek penerbangan lain.
“Misi pasukan petugas khas ini adalah untuk mengesan, melakukan analisis dan membuat katalog UAP yang mungkin membawa potensi ancaman kepada keselamatan AS,” kata Gough.
Beliau menjelaskan, Pentagon melihat sebarang pencerobohan oleh mana-mana pesawat terbang tanpa kebenaran ke kawasan latihan atau ruang udara yang dilindungi sebagai perbuatan amat serius dan akan meneliti setiap laporan diterima.

“Ini termasuk penilaian terhadap laporan pencerobohan awal sebagai UAP pada ketika peninjau gagal mengenal pasti apa yang dilihat pada waktu kejadian,” tambahnya.
Timbalan Setiausaha Pertahanan, David Norquist meluluskan penubuhan pasukan petugas khas itu pada 4 Ogos lalu.
Jawatankuasa Risikan Senat AS pada Jun lalu menyatakan pihaknya mahu menyelaras satu program Pentagon UFO sekali gus mengesahkan kewujudan satu kumpulan bekerja tidak rasmi yang pernah didedahkan akhbar New York Times pada 2017.
Pada Disember 2017, Pentagon mengesahkan pembiayaan satu program rahsia bernilai berjuta-juta dolar untuk menyiasat penampakan UFO walaupun menyatakan ia tamat pada 2012.
Pentagon pada April lalu secara rasminya berkongsi tiga klip video yang dirakam juruterbang Tentera Laut AS menunjukkan penemuan objek dipercayai UFO semasa berada di ruang udara.
Klip rakaman berwarna hitam putih itu bocor dan Tentera Laut AS mengesahkan video itu adalah milik mereka. Salah satu video itu dirakam pada November 2004 dan dua lagi pada bulan Januari 2015. – AFP


Mayat isteri di dalam tangki air
Oleh KOSMO!

16 Ogos 2020, 10:00 am
JAKARTA – Polis menemui mayat seorang wanita di dalam sebuah tangki air di Kampung Linggang Amer di Kutai Barat, Kalimantan Timur di Indonesia kelmarin, lapor portal berita Tribun News.
Ketua Polis Kutai Barat, Asisten Komisioner Roy Satya Putra berkata, mayat wanita itu disimpan suami mangsa selepas dia meninggal dunia akibat satu penyakit yang tidak didedahkan.
“Wanita malang itu dipercayai diletakkan di dalam tangki air tersebut oleh suaminya, namun kita masih belum mengetahui motif sebenar perbuatan itu.
“Mayat mangsa ditemui di rumah mangsa pada pukul 4.30 petang (waktu tempatan) hari ini (kelmarin),” katanya.
Kejadian tersebut terbongkar selepas jiran mangsa ingin menziarahi wanita itu yang sedang sakit di rumahnya, namun suspek memberitahu, isteri sudah meninggal dunia dan enggan menunjukkan lokasi mayatnya.
“Apabila mendengar jawapan lelaki tersebut, penduduk kampung terus memberitahu ketua kampung sebelum melaporkan perkara tersebut kepada polis.

“Polis ke rumah mangsa dan menyoal siasat suami tersebut sebelum dia mengakui isterinya sudah meninggal dunia sejak lima hari lalu akibat sakit,” ujarnya.
Hasil siasatan mendapati, lelaki tersebut berbuat demikian kerana enggan berjauhan dengan isteri dan mengakui menyimpan mayat mangsa di dalam tangki berkenaan dengan bantuan anak lelaki mereka.
“Polis berjaya membawa keluar mayat mangsa dari tangki tersebut sebelum dibawa ke Hospital Daerah Harapan Insan Sendawar untuk dibedah siasat.
“Polis masih lagi menyiasat kes ini dan suami mangsa sudah ditahan untuk membantu siasatan,” katanya.
Sementara itu, kejadian tersebut menggemparkan penduduk setempat yang mendakwa kematian mangsa dianggap pelik oleh keluarganya disebabkan suami wanita berkenaan dikatakan mengamalkan amalan khurafat. – AGENSI